Tuntutan waris Sultan Sulu: Kedudukan Sabah dalam Malaysia tidak terjejas – Saifuddin

KUALA LUMPUR, 14 Mac – ‘Final award’ berhubung isu tuntutan waris Sultan Sulu yang dikeluarkan dalam prosiding timbang tara di Mahkamah Arbitari Paris, Perancis tidak akan menjejaskan kedudukan Sabah sebagai sebuah negeri dalam Persekutuan Malaysia, kata Menteri Luar Datuk Seri Saifuddin Abdullah.

Beliau berkata Malaysia telah banyak kali menegaskan tidak mengiktraf dan melayan sebarang tuntutan ke atas Sabah, yang telah diiktiraf Pertubuhan Bangsa-Bangsa Bersatu (PBB) dan masyarakat antarabangsa sebagai antara yang menubuhkan Persekutuan Malaysia pada 16 Sept 1963.

“Ingin ditegaskan kerajaan Malaysia tidak berdiam diri, sebaliknya telah mengambil beberapa langkah perlu untuk menghentikan prosiding tuntutan itu,” katanya ketika menggulung perbahasan usul Menjunjung Kasih Titah Diraja bagi kementerian itu di Dewan Rakyat hari ini.

Sebelum ini, Menteri di Jabatan Perdana Menteri Datuk Seri Wan Junaidi Tuanku Jaafar (Parlimen dan Undang-undang) berkata kerajaan tidak mengiktiraf tuntutan dan prosiding timbang tara berkaitan arahan pembayaran pampasan berjumlah RM62.59 bilion ($14.92 bilion) kepada waris Sultan Sulu itu.


Agong, Raja Permaisuri zahir takziah kepada keluarga Tun Ahmad Sarji

KUALA LUMPUR 28 Ogos – Yang di-Pertuan Agong Al-Sultan Abdullah Ri’ayatuddin Al-Mustafa Billah Shah dan Raja Permaisuri Agong Tunku Hajah Azizah Aminah Maimunah Iskandariah menzahirkan ucapan takziah kepada keluarga bekas Ketua Setiausaha Negara (KSN) Tun Ahmad Sarji Abdul Hamid, yang meninggal dunia hari ini.

Seri Paduka berdua turut menzahirkan rasa sedih dengan pemergian Allahyarham dan menzahirkan harapan agar seluruh keluarga Allahyarham sabar serta tabah menghadapi dugaan serta suasana sedih dan pilu ini.

“Seri Paduka berdua amat menghargai dan menyanjung tinggi khidmat bakti, jasa serta pengorbanan Allahyarham kepada negara,” menurut kenyataan Istana Negara yang dimuat naik di Facebook.

Dilahirkan pada 16 Sept 1938 di Tapah, Perak, Allahyarham berkhidmat sebagai KSN dari 1990 hingga 1996 semasa era pentadbiran Perdana Menteri keempat Tun Dr Mahathir Mohamad dan merupakan tokoh pentadbir Perkhidmatan Awam negara yang amat disegani dan dihormati.

Allahyarham juga merupakan pengasas dan pengerusi pertama Institut Kefahaman Islam Malaysia (IKIM) pada 1992 dan dilantik semula ke jawatan itu pada 2019.


Empat inisiatif ringankan beban rakyat, PMKS terkesan banjir

KUALA LUMPUR, 22 Dis – Perdana Menteri Datuk Seri Ismail Sabri Yaakob hari ini mengumuman empat inisiatif yang akan dilaksanakan agensi kerajaan dan sektor perbankan bagi meringankan beban rakyat dan peniaga perusahaan mikro kecil dan sederhana (PMKS) yang terkesan banjir.

Ismail Sabri menerusi kenyataan hari ini berkata Bank Simpanan Nasional (BSN) akan menyediakan pembiayaan kewangan peribadi tanpa faedah sehingga RM5,000 dan bagi tujuan itu BSN memperuntukkan RM100 juta untuk ringankan beban mangsa banjir membeli peralatan dan kelengkapan rumah yang musnah akibat bencana itu.

Perdana menteri berkata moratorium (rehat bayaran) enam bulan pertama ke atas pembayaran ansuran bulanan pembiayaan itu dan inisiatif berkenaan terbuka kepada mangsa-mangsa banjir di seluruh negara.

Menurut Ismail Sabri Tekun Nasional juga mengkhususkan dana berjumlah RM30 juta untuk Pinjaman Pemulihan Banjir Pembiayaan bagi perusahaan kecil dan sederhana (PKS) mikro yang terkesan.

Menurut Ismail Sabri, Bank Negara Malaysia (BNM) juga sedang berusaha menambah peruntukan ke atas Kemudahan Bantuan Bencana 2022 atau Disaster Relief Facility (DRF) 2022 daripada RM200 juta kepada RM500 juta berdasarkan keperluan semasa.

Inisiatif lain kata perdana menteri ialah bantuan bayaran balik pinjaman untuk mangsa-mangsa banjir bagi pinjaman perumahan dan hartanah, kenderaan, kad kredit serta pinjaman peribadi sehingga enam bulan.

Beliau berkata kesemua inisiatif berkenaan adalah lanjutan daripada bantuan kerajaan yang diumumkan sebelum ini termasuk bantuan wang ihsan berjumlah RM1,000 bagi setiap ketua isi rumah bagi membantu meringkan beban Keluarga Malaysia yang terkesan akibat banjir.

“Saya amat bersimpati dengan kesengsaraan dan kepayahan yang terpaksa ditanggung oleh Keluarga Malaysia akibat terkesan dengan bencana banjir baru-baru ini,” kata perdana menteri.

Beliau berkata mangsa-mangsa banjir di Kelantan, Terengganu, Pahang, Perak Negeri Sembilan, Melaka, Kuala Lumpur dan Selangor terpaksa menanggung kerugian akibat kemusnahan harta-benda.- BERNAMA


Omicron: SOP kemasukan pekerja asing diperketat

LARUT, 4 Nov – Kerajaan memperketatkan Prosedur Operasi Standard (SOP) sedia ada berkaitan kemasukan pekerja asing berikutan Malaysia merekodkan kes positif COVID-19 varian Omicron yang pertama di Perak.

Menteri Dalam Negeri Datuk Seri Hamzah Zainudin berkata SOP itu diperketatkan mengikut persetujuan Majlis Keselamatan Negara (MKN) bagi memastikan setiap individu yang memasuki negara ini tidak membawa virus berbahaya itu.

“Kita tidak tahu mereka yang memasuki negara ini mempunyai virus dan kerana itu Kementerian Kesihatan (KKM) melakukan ujian kepada orang yang memasuki negara ini,” katanya pada sidang media selepas menghadiri Majlis Mahabbah Rasulullah Sempena Maulidur Rasul di Dewan Majlis Daerah Selama di Sungai Bayor dekat sini hari ini.

Beliau berkata pekerja asing yang memasuki negara ini tidak terlepas daripada peraturan yang ditetapkan kerajaan iaitu mereka mesti divaksinasi terlebih dahulu serta menjalani ujian dan dikuarantin dalam tempoh ditetapkan sebelum dibenar bekerja di ladang-ladang dan sektor lain.

“Semua majikan juga patut menerima hakikat ini…yang penting untuk menjaga kesihatan rakyat. Kerajaan berhati-hati dan mengikut semua SOP kemasukan pekerja yang ditetapkan dan perketatkan SOP yang dipersetujui MKN,” katanya.

Ditanya mengenai isu kartel di Jabatan Imigresen, Hamzah berkata pihaknya telah meminta Ketua Pengarah Imigresen supaya mengambil terhadap kakitangan jabatan itu yang didapati terbabit dengan sindiket.

“Saya sudah maklum bahawa kartel ini merupakan satu kumpulan yang bekerja dengan sindiket. Sindiket tidak akan boleh melakukan sesuatu kerja tanpa mempunyai kumpulan dalam Jabatan Imigresen.

Beberapa orang kakitangan jabatan itu sama ada pegawai atau anggota kita akan ambil tindakan dan beberapa orang telah didakwa di mahkamah,” katanya.

Pembabitan kartel itu bukan sahaja berkaitan urusan kenaikan pangkat dalam jabatan itu malah kartel itu juga dikatakan menggunakan pegawai imigresen untuk kepentingan mereka. – BERNAMA


Khairul Anuar mara ke pusingan ketiga

TOKYO 28 Julai – Aksi mendebarkan disajikan di Lapangan Memanah Yumenoshima sebelum jaguh memanah negara, Khairul Anuar Mohamad menempah slot ke pusingan ketiga acara Recurve Individu Lelaki pada Sukan Olimpik Tokyo 2020, hari ini.

Pemanah berusia 29 tahun itu yang menghuni ranking ke-15 dunia, terpaksa mengharungi dua saingan ‘shoot-off’ atau satu panahan penentuan dalam aksi penuh dramatik, apabila terikat 5-5 selepas lima set berdepan kedua-dua lawannya itu.

Pada kedua-dua aksi penentuan tersebut, Khairul Anuar yang terkandas pada pusingan kedua pada temasya edisi Rio 2016, melakukan panahan 10 mata maksimum.

Pada saingan pusingan pertama pagi tadi, pemanah kelahiran Kemaman, Terengganu itu mengatasi Antti Vikstrom dari Finland sebelum meneruskan aksi bertenaga di pusingan kedua untuk mengetepikan cabaran pemanah China, Wang Dapeng.

Ketika ditemui pemberita, Khairul Anuar bersyukur untuk mara ke pusingan ketiga walaupun terpaksa beraksi pada panahan set penentuan, namun menyatakan banyak perlu diperbaiki apabila turun pada Sabtu ini.

“Alhamdulillah, kedua-dua perlawanan hari ini saya menang walaupun sampai (bersaing) ke ‘shoot-off’. Namun, prestasi saya masih kurang kerana fokus saya sedikit terganggu pada kedua-dua saingan tersebut.

“Untuk perlawanan seterusnya (pusingan ketiga), saya perlu lebih fokus kepada panahan. Malah, dalam kedua-dua perlawanan hari ini, saya beritahu jurulatih, panahan saya sedikit terganggu dan perkara itu perlu saya tekankan pada perlawanan akan datang,” katanya.

Mengenai saingan pusingan pertama itu, Khairul Anuar berkata setelah ketinggalan 3-5, beliau bernasib baik kerana peralatan memanah lawannya dari Finland itu mengalami masalah, sekali gus menyaksikannya mengikat kedudukan 5-5.

“Pada aksi hari ini, mustahil kalau saya katakan tidak tertekan, namun jika saya dapat beri 100 peratus tumpuan terhadap shooting (panahan), ada jua tekanan dan keadaan angin, insya-Allah saya boleh atasi,” katanya.

“Di pusingan kedua, saya bermula baik pada tiga set pertama, namun pada set empat dan lima, saya sedikit hilang fokus. Tetapi semasa panahan penentuan, jurulatih beritahu saya perlu lebih fokus pada shooting (panahan), Alhamdulillah saya dapat melakukannya,” kata beliau.

Khairul Anuar berkata pada peringkat 16 pemanah terbaik (ketiga) Sabtu ini, beliau berharap dapat kekal fokus sehingga penghujung saingan untuk meneruskan kemaraan ke peringkat suku akhir.


Dua lemas, seorang masih hilang di Kuala Krai

KUALA KRAI, 28 Mei – Tiga remaja warga Thailand lemas dalam satu kejadian di Sungai Kelantan, berhampiran Pengkalan Feri Kampung Pasir Kelang, di sini petang semalam.

Ketua Polis Daerah Kuala Krai Supt Suzaimi Mohammad berkata mangsa pertama dikenali sebagai Nikallia, 15, telah ditemukan oleh orang penduduk kampung pada 6.30 petang, manakala mangsa kedua dikenali sebagai Nihadle, 13, ditemukan pada 9 malam.

“Hasil siasatan mendapati, sebelum kejadian ketiga-tiga mangsa yang bersaudara itu bersama dua lagi saudara mereka, telah pergi memancing di tepi jeti pengakalan feri tersebut.

“Pada 4.30 petang, tiga mangsa terlibat telah pergi mandi di sungai berdekatan dan telah dibawa arus sungai hingga tidak dapat dilihat. Saudara mereka yang melihat kejadian tersebut telah meminta bantuan orang kampung untuk menyelamat mangsa,” katanya.

“Operasi ditangguhkan malam ini (semalam) dan akan diteruskan bermula 7 pagi esok (hari ini). Selain polis dan bomba SAR akan turut melibatkan Angkatan Pertahanan Awam Malaysia (APM) serta penduduk setempat,” katanya.


403,637 calon duduki peperiksaan bertulis SPM mulai hari ini

KUALA LUMPUR, 20 Februari – Seramai 403,637 calon mula menduduki peperiksaan bertulis Sijil Pelajaran Malaysia (SPM) hari ini hingga 15 Mac melibatkan 131,318 pengawas peperiksaan di 3,355 pusat peperiksaan di seluruh negara.

Di KUALA LUMPUR, 19,932 orang calon merangkumi 15,500 calon sekolah kerajaan, agensi kerajaan (250), sekolah swasta (2,513) dan persendirian (1,669) menduduki peperiksaan itu di 154 pusat peperiksaan melibatkan 2,011 orang petugas peperiksaan, kata Pengarah Pendidikan Jabatan Pendidikan Wilayah Persekutuan Kuala Lumpur Norhayati Ab Wahab di sini.

Di MELAKA, 12,907 orang calon merangkumi 11,037 calon sekolah kerajaan, agensi kerajaan (694), sekolah agama (23), sekolah swasta (211) dan calon persendirian (942) menduduki peperiksaan itu di 102 pusat peperiksaan melibatkan 1,235 orang petugas peperiksaan, kata Ketua Menteri Datuk Seri Sulaiman Md Ali.

Di PERAK, Timbalan Pengarah Pendidikan Sektor Pengurusan dan Perancangan Jabatan Pendidikan Negeri Perak Rahimah Mohamed selepas melawat Sekolah Menengah Kebangsaan (SMK) Anderson berkata sejumlah 32,736 calon menduduki SPM di negeri itu dan daripada jumlah tersebut, tiga calon menduduki peperiksaan di hospital kerana sakit manakala 108 orang merupakan Calon Berkeperluan Pendidikan Khas (CBPK).

Di PAHANG, Pengarah Pendidikan Negeri Mohammad Rosli Abdul Rahman ketika menyantuni pelajar SMK Tengku Panglima Perang Tengku Muhammad, Kuantan memaklumkan seramai 20,850 calon SPM termasuk 116 calon CBPK menduduki peperiksaan di 263 pusat disediakan namun lapan daripada jumlah tersebut mengambil peperiksaan di tiga hospital kerana terlibat kemalangan jalan raya.

Di NEGERI SEMBILAN, seramai 16,815 calon menduduki SPM di 144 pusat peperiksaan berbanding 16,758 calon pada 2021 iaitu pertambahan sebanyak 57 calon (0.3 peratus), kata Timbalan Pengarah Pendidikan Sektor Operasi Sekolah Dr Norisah Suhaili.

Beliau berkata ia membabitkan 14,869 calon sekolah kerajaan, swasta (770), persendirian (638), Maktab Rendah Sains Mara (393), sekolah agama rakyat (81) dan sekolah kerajaan negeri (64) dengan keseluruhan 1,335 petugas peperiksaan.

Di SARAWAK, sejumlah 36,523 calon merangkumi 34,268 calon sekolah kerajaan, persendirian (1,107), sekolah swasta (766), sekolah agama (24) dan agensi lain (358) menduduki peperiksaan itu di 259 pusat peperiksaan, kata Penolong Pengarah Sektor Pentaksiran dan Peperiksaan Jabatan Pendidikan Negeri Sarawak Rizuan Mohd.

Di PULAU PINANG, terdapat 19,501 calon peperiksaan SPM dengan 147 pusat peperiksaan namun daripada jumlah itu 15 calon menduduki peperiksaan di hospital kerana masalah kesihatan manakala lima calon lagi akan menduduki peperiksaan itu pada masa yang lain kerana menjalani kuarantin susulan disahkan positif COVID-19, kata Timbalan Menteri Pendidikan Lim Hui Ying.

Di TERENGGANU, 18,751 pelajar menduduki SPM di 176 pusat peperiksaan yang melibatkan 16,891 calon sekolah kerajaan, Majlis Amanah Rakyat (MARA) (564), sekolah agama (233), sekolah swasta (69), persendirian (904) dan sekolah agama rakyat (90), kata Timbalan Pengarah Jabatan Pendidikan negeri Awi Salleh.

Di KELANTAN, seramai 27,119 calon menduduki peperiksaan itu di 286 pusat peperiksaan dengan melibatkan 2,809 petugas, kata Timbalan Pengarah Sektor Pengurusan Sekolah Jabatan Pendidikan Negeri Kelantan Mohd Zin Halim selepas melawat SMK Agama Naim Lilbanat.

Di PERLIS, 3,569 calon menduduki peperiksaan SPM di 35 pusat peperiksaan dan daripada jumlah itu, 121 adalah calon persendirian, kata Pengarah Pendidikan Negeri Perlis Naharudeen Othman.

Di JOHOR, 48,759 calon merangkumi 1,796 calon persendirian dan 149 CBPK menduduki peperiksaan SPM di 367 pusat peperiksaan melibatkan 4,823 petugas, kata Timbalan Pengarah Sektor Pengurusan Sekolah Jabatan Pendidikan Negeri Johor Anuar Sukiran.

Sementara itu, di SABAH, Timbalan Pengarah Jabatan Pendidikan negeri Mohd Zaini Yanin berkata seramai 40,148 calon merangkumi 36,026 pelajar sekolah kerajaan, agensi kerajaan (456) dan sekolah agama (257) menduduki peperiksaan itu di 314 pusat peperiksaan melibatkan 15,281 petugas.

Beliau berkata JPN juga akan menggerakkan Op Payung dengan kerjasama agensi berkaitan termasuk badan bukan kerajaan (NGO) sekiranya berlaku bencana banjir untuk membantu calon SPM sampai ke pusat peperiksaan.

“Ibu bapa diminta menghubungi sekolah sekiranya mendapat kesukaran ke pusat peperiksaan agar bantuan segera dapat dihantar. JPN menyediakan Bilik Gerakan beroperasi selama 24 jam sepanjang tempoh peperiksaan berlangsung di talian 088-513583,” katanya.


Program SULUNG unik fokus bantu pelajar B40 lanjut pelajaran ke menara gading – PM

BATU PAHAT, 18 Feb – Perdana Menteri Datuk Seri Ismail Sabri Yaakob hari ini memuji program Pembangunan Siswa Sulung Keluarga Malaysia (SULUNG) hasil inisiatif Kementerian Pengajian Tinggi (KPT) kerana ia memfokuskan usaha membantu pelajar B40 menjejakkan kaki ke menara gading.

Perdana Menteri berkata kredit harus diberikan kepada KPT atas inisiatif tersebut kerana program unik tersebut bukan sahaja memberi laluan khusus kemasukan pelajar B40 ke universiti awam, tetapi turut menawarkan biasiswa, asrama dan pementoran sehingga pelajar mendapat pekerjaan.

“Menjadi harapan saya agar dengan tahap pendidikan yang baik, kelak akan membawa anak-anak ini keluar dari kitaran B40, seterusnya dapat berdikari selepas tamat pengajian.

“Kejayaan mereka ini nanti bukan sahaja memberikan motivasi kepada keluarga, tetapi juga kepada komuniti setempat,” kata perdana menteri ketika berucap pada Karnival KPT Keluarga Malaysia di Parit Sulong dekat sini hari ini.

Ismail Sabri berkata kerajaan mengetengahkan nilai kebersamaan menerusi konsep Keluarga Malaysia dan dalam konteks pengajian tinggi, ia diterjemahkan menerusi pelbagai bentuk inisiatif.

“Selain menyediakan fasiliti pendidikan tinggi seperti universiti, politeknik dan kolej komuniti, kerajaan juga sedaya upaya memastikan pelajar-pelajar dapat mengikuti pengajian mereka dengan lebih selesa.

“Bukan sahaja bantuan seperti kewangan, pelan data dan pengurangan yuran, malah kerajaan turut membantu memastikan para pelajar mendapat pekerjaan selepas tamat pengajian nanti,” kata Ahli Parlimen Bera itu.

Sementara itu, Noraini ketika berucap berkata program SULUNG yang berlangsung tiga hari bermula semalam, adalah manifestasi usaha dan komitmen kerajaan dalam memenuhi kehendak serta keperluan rakyat terutama dalam bidang pengajian tinggi.

“Menyedari hakikat betapa pentingnya untuk merakyatkan universiti, kami bawa program ‘Jom Masuk IPT’ ke daerah Batu Pahat khususnya ke kawasan Parit Sulong.

“Lebih 30 universiti, agensi dan jabatan yang datang bersama, membuka ruang pameran memberi penerangan dan ada menawarkan khidmat nasihat penempatan, kaunseling dan pembiayaan pengajian tinggi.

Ahli Parlimen Parit Sulong itu berkata dalam program itu turut menyediakan pameran kerjaya seperti MyFutureJobs dengan kerjasama PERKESO bersama 15 syarikat dalam pelbagai industri dan ekonomi yang menawarkan 3,000 peluang pekerjaan.- BERNAMA


Skim pembiayaan perumahan inovatif PR1MA jadi penanda aras sedia akses kewangan mudah

JOHOR BAHRU, 4 Mac – Skim Pembiayaan Perumahan Inovatif PR1MA wajar dijadikan penanda aras dalam usaha kerajaan dan pihak industri menyediakan akses kewangan yang mudah kepada pembeli rumah.

Perdana Menteri Datuk Seri Ismail Sabri Yaakob berkata inisiatif yang mesra pembeli itu dapat membuka lebih banyak peluang kepada Keluarga Malaysia khususnya golongan muda dan berpendapatan pertengahan untuk memiliki rumah PR1MA tanpa bimbang mengenai pinjaman.

“Ini adalah antara isu penting yang dibangkitkan dan dibincang semasa mesyuarat Majlis Perumahan Mampu Milik Negara (MPMMN) baru-baru ini dan Alhamdulillah, kita sudah dapat melihat hasil daripada perbincangan tersebut.

“Saya yakin dan percaya bahawa inisiatif seperti ini membolehkan lebih ramai Keluarga Malaysia memiliki rumah sendiri termasuk mereka yang menghadapi masalah mendapatkan kelulusan pembiayaan dengan jaminan yang dikeluarkan oleh Syarikat Jaminan Kredit Perumahan Berhad (SJKP), sebuah syarikat milik penuh Kementerian Kewangan,” katanya.

Ismail Sabri berkata SJKP telah diperuntuk sejumlah RM2 bilion untuk membantu memberi jaminan dan memudahkan kumpulan yang tidak mempunyai penyata gaji membuat pinjaman perumahan.

Beliau berkata usaha itu membuktikan komitmen kerajaan yang ingin melihat Keluarga Malaysia mendapat akses kepada pembiayaan perumahan seperti PR1MA dengan lebih mudah dan luas.

“Ini pastinya dapat memberi keselesaan kepada para pembeli rumah PR1MA pada masa akan datang untuk merancang pembelian rumah mereka dengan lebih yakin,” katanya.

Skim Pembiayaan Perumahan Inovatif PR1MA adalah selari dengan Aspirasi Keluarga Malaysia serta Kempen Pemilikan Rumah ‘Home Ownership Programme’ (HOPE) oleh Kementerian Perumahan dan Kerajaan Tempatan.

Ismail Sabri turut menzahirkan perasaan bangga dengan usaha Kerajaan Negeri Johor bersama-sama agensi lain seperti PR1MA untuk merealisasikan projek perumahan di seluruh negeri itu dalam menyahut seruan kerajaan untuk membina perumahan yang berdaya huni.

Beliau berkata ia selari dengan aspirasi memperkasa pemilikan rumah mampu milik bagi golongan B40 dan M40 tanpa menanggung beban kewangan yang berat melalui program perumahan mampu milik.

“Saya juga difahamkan pada Januari lepas, Kerajaan Negeri Johor telah mewujudkan Perbadanan Kemajuan Perumahan Johor (PKPJ) sebagai agensi utama yang menguruskan perumahan dan hartanah di negeri ini.

“Ini ditambah dengan usaha sedia ada agensi kerajaan lain seperti PR1MA misalnya, dapat menyumbang secara positif ke arah pemilikan rumah yang lestari,” katanya. – BERNAMA


Kerajaan gubal strategi COVID-19 berdasarkan data

PUTRAJAYA 1 Mac. – Kerajaan menggubal strategi mengawal penularan COVID-19 berdasarkan data, serta mengambil pendekatan yang lebih bersasar dengan melaksanakan Perintah Kawalan Pergerakan yang lebih ketat di lokasi kluster jangkitan, kata Perdana Menteri Tan Sri Muhyiddin Yassin.

Beliau berkata banyak yang telah dipelajari setelah setahun berlalu, antaranya berdasarkan analisis data, lebih 85 peratus kes COVID-19 di negara ini disumbangkan oleh lebih 10 peratus lokasi kluster COVID-19.

Pada masa yang sama, Muhyiddin berkata aktiviti ekonomi akan terus dibuka tertakluk kepada amalan penjarakan fizikal serta prosedur operasi standard (SOP) yang ketat.

“Penguatkuasaan SOP akan dipertingkatkan. Tindakan tegas akan diambil ke atas mereka yang didapati tidak mematuhi SOP bagi memastikan aktiviti ekonomi dan mata pencarian untuk majoriti rakyat dan perniagaan dapat kekal dibuka dan diteruskan,” katanya dalam Amanat Perdana Setahun Malaysia Prihatin hari ini.

Majlis amanat bersempena genap setahun beliau menerajui kerajaan Malaysia berlangsung secara hibrid yang menggabungkan kehadiran secara fizikal di Putrajaya, antaranya menteri-menteri kabinet dan Ketua Setiausaha Negara Tan Sri Mohd Zuki Ali, dan juga secara maya.

Beliau berkata meskipun aktiviti ekonomi dibuka, kawalan pergerakan masih diperlukan termasuk kawalan sempadan antarabangsa, kawalan pergerakan merentasi negeri dan juga aktiviti sosial dan perniagaan yang tidak dapat mengelakkan penjarakan fizikal.

Muhyiddin berkata kerajaan turut merangka beberapa langkah tambahan, antaranya menyediakan bantuan secara bersasar kepada kumpulan rentan terutamanya golongan miskin serta mereka yang kehilangan pendapatan.

Kerajaan juga mengambil langkah meningkatkan sokongan kepada perniagaan khususnya perniagaan yang masih tidak dapat beroperasi dan perniagaan yang sedang dalam proses pembukaan semula pasca-Perintah Kawalan Pergerakan (PKP), katanya.

Menurut perdana menteri, sistem penyampaian awam turut diberi tumpuan terutamanya bagi memastikan bantuan sampai kepada semua yang memerlukan, menyegerakan pelaksanaan projek pembangunan serta mengurangkan kerenah birokrasi supaya aktiviti ekonomi kembali rancak sehingga ke peringkat akar umbi dan menggalakkan pelaburan baharu dari dalam dan luar negara.

Agenda pendigitalan juga diberi fokus utama selaras dengan pertumbuhan sumber kekayaan baharu dan transformasi ekonomi negara dalam aktiviti yang berasaskan pengetahuan dan inovasi, katanya.

Dalam usaha menangani penularan COVID-19 dan menjamin keselamatan rakyat, Muhyiddin berkata kerajaan meningkatkan aspek kawalan sempadan, memastikan pematuhan terhadap perintah kawalan pergerakan, menambah baik pusat tahanan sedia ada termasuk membuka pusat tahanan sementara dan memperketatkan kawalan kemasukan warga asing.

Menurutnya, hingga 31 Dis 2020, sebanyak 6,634 operasi ke atas pendatang tanpa izin telah dilaksanakan, menyaksikan 22,522 pendatang tanpa izin, 387 majikan serta 11 sindiket berkaitan pendatang tanpa izin dan 111 orang dalang ditangkap.

“Sebagai langkah ke hadapan, kerajaan akan terus melaksanakan kawalan keselamatan dan penguatkuasaan, terutamanya terhadap arahan Perintah Kawalan Pergerakan yang sedang berkuat kuasa,” kata perdana menteri.


Pembangunan bersasar elak projek gajah putih di Alor Gajah

ALOR GAJAH 13 Mei – Pembangunan bersasar terutama di sekitar pintu masuk ke Negeri Melaka menjadi antara keutamaan Majlis Perbandaran Alor Gajah (MPAG) bagi mengelakkan projek gajah putih di daerah itu.

“Setakat yang saya maklum di daerah Alor Gajah tidak ada projek gajah putih, malah kawasan yang sebelum ini kita bangunkan perlu diperkasakan, pemerkasaan itu akan melihat kepada infrastruktur dan tarikan.

“Sekitar Alor Gajah juga ada pusat-pusat bandar yang sekarang ini antara tumpuan pelancongan untuk mencari dan menikmati, jadi perkara-perkara itu akan kita perkasakan,” katanya.

Beliau berkata demikian ketika ditemui pemberita pada Majlis Perasmian Sambutan Hari Perbandaran MPAG ke-20 di Dataran MPAG, di sini, malam tadi.

Sementara itu Saifuddin berkata, MPAG juga membuat perancangan untuk membangunkan kawasan yang sudah lama terbiar bagi meningkatkan daya tarikan pelancongan di daerah berkenaan.

“Pekan kecil terutama di pintu masuk Melaka, kita kena buat sesuatu sekarang, kalau tidak kita akan lebih tertinggal 10 tahun akan datang.

“Kawasan yang diberi tumpuan termasuk Kuala Sungai Baru, Masjid Tanah dan Tanjung Bidara, malah kita juga menumpukan di bandar Alor Gajah sendiri.

“Kita juga melihat kawasan di Durian Tunggal yang boleh dimajukan dan kemajuan itu berkaitan pembangunan yang dibuat mungkin secara bersasar atau penyaluran menerusi peruntukan daripada Kementerian Pembangunan dan Kerajaan Tempatan (KPKT),” katanya.


Usahawan tidak berdaftar SSM digalakkan mohon SPIN untuk biaya perniagaan

AYER KEROH 30 April. – Usahawan kecil atau informal yang tidak berdaftar perniagaannya menerusi Suruhanjaya Syarikat Malaysia (SSM) dan berdepan masalah modal disaran mendapatkan pinjaman Skim Pembiayaan Informal (SPIN) menerusi Tabung Ekonomi Kumpulan Usaha Niaga (TEKUN Nasional).

Timbalan Menteri Pembangunan Usahawan dan Koperasi Datuk Mas Ermiyati Samsudin berkata, ia berikutan pembiayaan itu mempunyai baki kira-kira RM38 juta perlu diagihkan sejak diperkenalkan tahun lalu.

Katanya, sejak negara dilanda pandemik COVID-19, kerajaan memperkenalkan Geran Khas Prihatin dan geran itu hanya membantu perniagaan usahawan yang berdaftar menerusi Lembaga Hasil Dalam Negeri (LHDN) dan SSM sahaja.

“Bagaimanapun bagi sektor usahawan tidak formal ini kita tidak nampak dan sebenarnya jumlah golongan ini agak tinggi, terutama membabitkan sektor perkhidmatan.

“Mereka ini pinjam tidak banyak, sebaliknya hanya guna RM1,000 hingga RM2,000 untuk membeli peralatan atau membaiki kos baik pulih, jadi modal pusingan yang perlu tidak mengambil kos tinggi, sebab itu kita beri pinjaman sehingga RM5,000,” katanya.

Beliau berkata demikian kepada pemberita selepas menghdiri Majlis Berbuka Puasa bersama Pengamal Media Melaka di Hotel Ames, di sini malam tadi.

“Institut Keusahawan Negara (INSKEN) melatih ramai usahawan dalam tempoh pandemik dan baru-baru ini INSKEN Bumiputera Business Coaching (IBBC) telah melatih (usahawan informal) selama empat bulan.

“Rekod kami menunjukkan prestasi usahawan ini mencapai lebih daripada empat peratus dan minimumnya 20 peratus, jadi ini adalah cerita kejayaan yang mana menunjukkan mereka bertahan hasil sokongan dan bimbingan INSKEN,” katanya.

Katanya, usahawan yang tidak memiliki pendaftaran SSM boleh mengemukakan permohonan di mana-mana pejabat TEKUN Nasional dan permohonan itu mengambil masa dalam tempoh tujuh hari untuk diluluskan.


Kerajaan lulus 99 projek R&D, C&I bernilai RM5.6 bln 2021-2022

KUALA LUMPUR, 2 Ogos – Kerajaan telah meluluskan 99 projek dan program penyelidikan dan pembangunan (R & D) serta pengkomersialan dan inovasi (C & I) dengan kos berjumlah RM5.6 bilion bagi tujuan menyokong pembangunan inovasi di Malaysia, dalam tempoh 2021 hingga 2022 di bawah Rancangan Malaysia ke-12 (RMK12).

Perdana Menteri Datuk Seri Ismail Sabri Yaakob berkata kerajaan juga akan meningkatkan pengkomersialan dan memacu inovasi untuk menghasilkan lebih banyak produk dan penyelesaian berasaskan industri serta mempunyai nilai ditambah yang tinggi.

“Pendigitalan, penerimagunaan teknologi dan inovasi adalah penting bagi mencapai pertumbuhan ekonomi yang mampan,” katanya ketika berucap merasmikan Persidangan Inovasi Malaysia 2022 di sini hari ini.

Menurut Ismail Sabri aspek pengkomersialan akan diberi penekanan dengan memastikan sekurang-kurangnya 50 peratus jumlah perbelanjaan R&D adalah kepada penyelidikan pembangunan eksperimental.

Perdana Menteri berkata tiga buah entiti telah ditubuhkan untuk membangunkan ekosistem inovasi iaitu Unit Pengurusan Penyelidikan di bawah Unit Perancang Ekonomi Jabatan Perdana Menteri untuk menyelaras dan menyusun strategi penyelidikan negara.

Unit kedua ialah Malaysian Research Accelerator for Technology and Innovation di bawah program Pemecut Pengkomersialan Teknologi bertujuan merancakkan aktiviti pengkomersialan antara akademia dan industri, katanya.

Beliau berkata unit yang ketiga ialah Malaysian Science Endowment di bawah seliaan Kementerian Sains, Tekonolgi dan Inovasi (MOSTI) dan Akademi Sains Malaysia yang akan mewujudkan pembiayaan alternatif R&D dan C&I melalui kerjasama industri dan badan antarabangsa.

“Ketiga-tiga entiti perlu bekerjasama untuk memastikan hasil R&D dan C&I serta harta intelek menjadi produk nilai tambah yang tinggi, sekali gus meletakkan Malaysia sebaris dengan negara maju berteraskan inovasi seperti Korea Selatan, Switzerland dan Singapura,” katanya.

Beliau berkata landskap R&D dan C&I Malaysia berbeza dengan negara-negara maju kerana hampir 80 peratus penyelidik di negara ini pada 2018 berada di institusi pengajian tinggi manakala 97.4 peratus usahawan datangnya daripada Perusahaan Mikro, Kecil dan Sederhana (PMKS).

“Ini adalah sejajar dengan Pelan Hala Tuju Ekosistem Syarikat Pemula Malaysia 2021-2030 atau SUPER yang menyasarkan 5,000 buah syarikat pemula dan lima buah syarikat bertaraf unicorn bernilai lebih US$1 bilion menjelang 2025,” katanya.

Oleh itu lebih banyak insentif perlu disediakan bagi mewujudkan lebih banyak syarikat pemula berasaskan teknologi termasuk merangka strategi ekosistem inovasi terbuka bagi merancakkan inovasi negara menerusi penggemblengan idea semua pihak yang terbabit, katanya.

Ismail Sabri berkata menerusi MOSTI dan Akademi Sains Malaysia sedang membangunkan Malaysian Open Science Platform untuk mempergiatkan perkongsian data antara penyelidik dan industri serta bidang keutamaan sains, teknologi dan inovasi negara juga sedang diselaraskan di bawah RMK12.


Banjir: Jumlah mangsa di empat negeri kekal, Melaka catat penurunan

Di SELANGOR, aplikasi Info Bencana JKM melaporkan jumlah mangsa di negeri itu setakat pagi ini masih kekal 2,281 individu daripada 563 keluarga yang ditempatkan di 13 pusat pemindahan sementara (PPS) banjir.

Sementara itu, laman web publicinfobanjir.water.gov.my melaporkan Sungai Rasau di Tugu Keris, Klang mencatatkan bacaan di paras amaran iaitu pada ketinggian 3.61 meter setakat 7 pagi dan kini dalam trend menurun.

Polis Selangor memaklumkan lima jalan di negeri itu masih ditutup setakat 4 pagi tadi untuk laluan kenderaan iaitu melibatkan jalan di Jambatan FT 31 Dengkil-Banting; Jalan Kampung Kalong Tengah, Ulu Yam Baru dan Jalan Genting Peras-Kuala Klawang.

Di NEGERI SEMBILAN, Pengarah APM negeri Lt Kol (PA) Mohd Syukri Madnor berkata mangsa banjir di negeri itu kekal kepada 29 individu daripada sembilan keluarga berada di sebuah PPS di Jelebu setakat pagi ini.

Di PAHANG, Sekretariat Jawatankuasa Pengurusan Bencana negeri melaporkan sejumlah 5,987 mangsa banjir masih berada di 42 PPS di lima daerah pada pagi ini.

Di KELANTAN, jumlah mangsa banjir kekal 31 orang daripada lima keluarga melibatkan satu PPS  dibuka iaitu Sekolah Kebangsaan (SK) Tok Deh di Pasir Mas, setakat 7 pagi ini.

Sementara itu, portal rasmi info banjir Jabatan Pengairan dan Saliran (JPS) melalui https://publicinfobanjir.water.gov.my, melaporkan tiada sungai utama di Kelantan berada pada paras bahaya.

Manakala di MELAKA, jumlah mangsa banjir merekodkan penurunan kepada 16 orang daripada empat keluarga setakat 8 pagi tadi berbanding 26 orang daripada lapan keluarga pada 8 malam tadi.

Pengarah Angkatan Pertahanan Awam Melaka Lt Kol (PA) Cuthbert John Martin Quadra berkata kesemua mangsa terlibat ditempatkan di PPS Sekolah Kebangsaan (SK) Penghulu Benteng di Jasin. – BERNAMA


Pelancong ke Melaka disambut meriah

AYER KEROH 15 Okt. Melaka hari ini mengadakan upacara khas menyambut kembali pelancong ke negeri bersejarah ini selepas ditutup hampir sembilan bulan akibat Perintah Kawalan Pergerakan (PKP).

Para pelancong disambut meriah di semua pintu masuk utama oleh pegawai dan kakitangan Bahagian Promosi Pelancongan (BPP) termasuk diberikan cenderahati khas oleh Exco Pelancongan, Datuk Muhammad Jailani Khamis.


Bekas ratu cantik didakwa tumbuk polis, guna dadah THC

PETALING JAYA 9 Julai – Seorang bekas ratu cantik mengaku tidak bersalah di Mahkamah Majistret di sini hari ini atas dua pertuduhan menumbuk anggota polis dan menggunakan dadah jenis Tetrahydrocannabinol (THC), semalam.

Bagi pertuduhan pertama, Kohinoor Damodaran Kaittiani, 29, didakwa menggunakan kekerasan jenayah bagi menakutkan penjawat awam, Koperal Sharulafirin Sarmadan dengan menumbuknya di Jalan Universiti di sini pada 3 pagi.

Dia didakwa mengikut Seksyen 353 Kanun Keseksaan yang memperuntukkan hukuman penjara maksimum dua tahun atau denda atau kedua-duanya, jika sabit kesalahan.

Kohinoor juga didakwa menggunakan dadah jenis THC di Bahagian Siasatan Jenayah Narkotik Ibu Pejabat Polis Daerah Petaling Jaya, pada 2 petang, tarikh sama.

Dia didakwa mengikut Seksyen 15 (1) (a) Akta Dadah Berbahaya 1952 dan boleh dihukum di bawah Seksyen 15 akta sama yang memperuntukkan hukuman denda maksimum RM5,000 atau penjara tidak lebih dua tahun atau kedua-duanya dan pengawasan tidak kurang dua tahun dan tidak lebih tiga tahun, jika sabit kesalahan.

Terdahulu, Timbalan Pendakwa Raya Lau Chia Xin menawarkan jaminan RM5,000 bagi setiap pertuduhan, namun peguam Datin Raj Preet Kaur yang mewakili Kohinoor memohon jaminan rendah atas alasan perniagaan restoran anak guamnya ditutup berikutan penularan COVID-19.

Majistret Zhafran Rahim Hamzah kemudian membenarkan Kohinoor diikat jamin RM2,000 bagi pertuduhan pertama dan RM1,000 bagi pertuduhan kedua, masing-masing dengan seorang penjamin serta menetapkan 6 Oktober depan untuk sebutan semula kes.

Sementara itu, rakan Kohinoor, Quek Shen Tying, 33, mengaku tidak bersalah atas pertuduhan menggunakan dadah jenis sama pada 2.15 petang, pada tempat dan tarikh sama, mengikut akta sama.

Semalam, media melaporkan seorang wanita yang juga bekas ratu cantik ditahan selepas bertindak merempuh sekatan jalan raya dan menumbuk anggota polis dalam satu kejadian awal pagi di Lebuh Raya Persekutuan.


Melaka mampu capai sasaran terima pelaburan RM5 bilion – MIDA

SERI NEGERI 27 Ogos – Lembaga Pembangunan Pelaburan Malaysia (MIDA) yakin Melaka mampu mencapai sasarannya untuk menerima nilai pelaburan RM5 bilion tahun ini.

Ketua Pegawai Eksekutif MIDA, Datuk Wira Arham Abdul Rahman berkata, nilai itu dilihat memberangsangkan apabila Melaka telah mencapai sehingga RM2.9 billion setakat suku pertama tahun ini.

Beliau berkata, rata-rata pelaburan yang diterima di negeri ini bakal membuka peluang pekerjaan berpendapatan tinggi sekali gus mampu memberi manfaat kepada rakyat Melaka.

“Selepas fasa peralihan ini saya optimis berdasarkan perbincangan dengan MIDA dan pelabur mereka telah menunjukkan minat amat tinggi kepada Malaysia amnya dan Melaka.

“Ini juga akan memberi peluang kepada syarikat domestik untuk mereka jadi sebahagian daripada ‘supplly agent’ kepada pelaburan langsung asing (FDI) dan antarabangsa,” katanya.

Beliau berkata demikian ketika ditemui pemberita selepas Istiadat Darjah, Bintang dan Pingat Kebesaran Melaka sempena Sambutan Hari Jadi ke-73 Yang di-Pertua Negeri, Tun Seri Setia Mohd Ali Mohd Rustam bagi sesi kedua di Seri Negeri, hari ini.

Mengulas lanjut, beliau berkata, MIDA menyasarkan pelaburan yang akan memasuki negeri ini akan lebih menjurus dalam bidang pembuatan antaranya eletrik dan elektronik, komponen kereta, peralatan jentera dan permesinan.

“Pelabur ini bukan saja melaksanakan pelaburan ‘Greenfield’ malah di Melaka juga ada pelabur sedia ada yang akan terus kembangkan operasinya melalui kepelbagaian projek dan pembesaran operasi mereka.


Malaysia rekod kadar pengangguran terendah sejak krisis COVID-19 pada Jun 2022

KUALA LUMPUR, 9 Ogos – Kadar pengangguran terus menunjukkan trend menurun kepada 3.8 peratus pada Jun 2022, terendah sejak pandemik COVID-19 melanda negara.

Menteri Di Jabatan Perdana Menteri (Ekonomi) Datuk Seri Mustapa Mohamed berkata bilangan penganggur berkurang kepada 630,600 orang berbanding 3.9 peratus atau 637,700 orang pada bulan Mei 2022.

Memetik Statistik Tenaga Buruh Malaysia Jun 2022 yang diterbitkan oleh Jabatan Perangkaan Malaysia, Mustapa berkata negara telah mencapai guna tenaga penuh sejak bulan April 2022 iaitu kadar pengangguran di bawah 4.0 peratus berdasarkan definisi yang ditetapkan oleh Organisation for Economic Co-operation and Development (OECD).

Justeru katanya kedudukan tenaga buruh lebih stabil berikutan peningkatan dalam bilangan tenaga buruh dengan pertambahan 0.2 peratus kepada 16.57 juta orang berbanding 16.54 juta orang pada Mei 2022, dan menurutnya kadar penyertaan tenaga buruh (KPTB) bulan itu kekal pada 69.5 peratus.

“Pencapaian pasaran buruh pada Jun 2022 adalah selaras dengan aktiviti ekonomi semasa yang lebih kukuh susulan peralihan ke fasa endemik di seluruh negara. Permintaan terhadap buruh telah meningkat, sekali gus ini membuka lebih banyak peluang pekerjaan dalam pasaran,” katanya dalam kenyataan hari ini.

Mustapa berkata beberapa petunjuk utama ekonomi juga menunjukkan prestasi menggalakkan, seperti jumlah pedagangan yang meningkat 43.4 peratus pada Jun 2022 kepada nilai tertinggi baharu RM270.4 bilion dengan eksport mencatat peningkatan 38.8 peratus kepada RM146.2 bilion.

Indeks Pengeluaran Perindustrian (IPP) pula berkembang 12.1 peratus pada Jun 2022, tertinggi sejak Mei 2021, dengan semua komponen mencatat pertumbuhan positif.

Di samping itu menurutnya nilai jualan sektor pembuatan pada Jun 2022 meningkat 23.4 peratus, iaitu yang tertinggi sejak Mei 2021 dengan merekodkan nilai jualan RM153.5 bilion, dan pencapaian ini dipacu terutamanya oleh subsektor peralatan elektrik & elektronik yang meningkat 25.4 peratus.

Melihat kepada perkembangan ini, Mustapa yakin ekonomi negara akan terus berkembang tahun ini pada kadar yang disasarkan, iaitu di antara 5.3 peratus dan 6.3 peratus.

“Dengan mengambil kira pelbagai petunjuk ekonomi utama yang menggambarkan momentum pemulihan yang lebih baik dan jangkaan lebih banyak peluang pekerjaan akan diwujudkan, kadar pengangguran dijangka akan bergerak ke trend jangka panjang,” katanya.


Pelaksanaan semula GST masih di peringkat kajian – PM

KUALA LUMPUR, 5 Jun – Keputusan sama ada kerajaan akan melaksanakan semula sistem cukai barang dan perkhidmatan (GST) atau tidak, masih di peringkat kajian, kata Perdana Menteri Datuk Seri Ismail Sabri Yaakob.

Perdana Menteri menegaskan bahawa tiada sebarang pengumuman daripada beliau bahawa kerajaan akan melaksanakan semula GST dalam masa terdekat, sebaliknya satu kajian dan pertimbangan termasuk kesan pelaksanaan semula sistem percukaian itu sedang dilakukan.

“Ramai orang terus melompat bila saya berkata tidak menolak kemungkinan (untuk melaksanakan semula GST), tapi saya kata perlu dikaji, kita perlu kaji buruk dan baiknya.

“Bukan saya umumkan akan melaksanakan GST, saya kata kita akan buat kajian sebab kajian mendapati kita kekurangan pendapatan sebanyak RM30 bilion setahun kerana berpindah daripada GST kepada SST (cukai jualan dan perkhidmatan),” katanya kepada pemberita selepas merasmikan sambutan Hari Alam Sekitar Sedunia di Taman Tugu di sini hari ini.

Ismail Sabri dalam wawancara khas bersama kumpulan media Nikkei Asia di Tokyo baru-baru ini dilaporkan sebagai berkata GST dilihat mampu mengembangkan pendapatan asas negara, dan kerajaan tidak menolak kemungkinan untuk mengembalikan sistem percukaian itu sebagai satu cara efektif menambah pendapatan negara, bagi menangani kenaikan inflasi dan kos sara hidup rakyat.

Perdana Menteri menjelaskan apa yang paling penting adalah, rakyat perlu difahamkan terlebih dahulu sekiranya kerajaan bercadang untuk memperkenalkan sebarang sistem percukaian baharu.

“Kalau kita rasa SST dah tak sesuai, (sistem percukaian) apa yang kita nak gantikan dan rakyat perlu difahamkan dahulu. Kita hendak supaya apa yang kita umumkan diterima rakyat, bukan ditolak rakyat.

“Kita banyak pertimbangan lagi yang akan kita tengok. Adakah kesan daripada GST itu berlaku kenaikan harga, adakah waktunya sesuai sekarang ini ataupun akan datang, berapa tahun lagi. Jadi jangan risau, sampai masanya kita akan dedahkan, kita akan umumkan,” katanya.

Kadar cukai semasa bagi cukai jualan adalah lima peratus dan 10 peratus, manakala kadar cukai perkhidmatan ialah enam peratus. – BERNAMA


Penemuan objek asing di Pantai Geting adalah boya

PELABUHAN KLANG 8 Dis – Jabatan Laut Malaysia (JLM) memaklumkan penemuan objek asing yang terdampar di Pantai Geting, Tumpat, Kelantan Isnin lalu adalah pelampung pandu atau dikenali boya.

Menerusi satu kenyataan JLM, pelampung pandu itu berfungsi sebagai petunjuk arah selamat di alur pelayaran yang menjadi panduan navigasi kepada kapal dan bot serta pengangkutan air di kawasan berkenaan.

Katanya, susulan penemuan alat bantuan pelayaran di pantai terbabit, Bahagian Pengurusan Trafik dan Bantuan Pelayaran (BPTBP) JLM Wilayah Timur (JLMWT) mengarahkan Ketua Pejabat Laut Kuala Besar untuk menyiasat kejadian itu.

“Siasatan awal mendapati boya tersebut adalah milik JLM yang ditempatkan di muara Sungai Kelantan di Kuala Besar, Kota Bharu yang telah hanyut akibat kejadian ombak kuat dan air pasang besar,” kata kenyataan itu.

Isnin lalu, seorang lelaki yang menggunakan nama Facebook Sidek Ali menemui objek seakan piring terbang terdampar di pantai terbabit sebelum gambarnya bersama boya itu tular di laman media sosial.

Berikutan penemuan itu, JLM memaklumkan satu laporan polis dibuat di Ibu Pejabat Polis Daerah (IPD) Tumpat, Kelantan dan pemantauan berkala juga dilakukan oleh pasukan teknikal BPTBP.

“Pemantauan berkala dilakukan oleh pasukan teknikal BPTBP sementara menunggu kerja-kerja pemindahan boya tersebut ke tempat yang lebih selamat yang dijangka akan selesai dalam minggu ini,” katanya.

Dalam pada itu, JLM mengingatkan orang ramai supaya tidak mendekati boya tesebut dan melarang sebarang aktiviti di kawasan pantai terbabit berikutan boleh mengakibatkan kecederaan serius dan risiko kehilangan nyawa.


Piala Tun Ali 2022: Empat tonggak kebangsaan perkuat Melaka

BANDARAYA MELAKA 14 Ogos – Empat pemain kebangsaan bakal memperkuatkan skuad Melaka pada Kejohanan Sepak Takraw Piala Tun Ali 2022 yang bermula esok.

Selain itu, Melaka turut diperkuat dua apit kanan dari Thailand Loesak Kuram dan Theeranan Seesawang, selain dua lagi pemain tempatan Muhammad Faizulhairy Osman da Sahidan Md Ali.

Presiden Persatuan Sepak Takraw Melaka (Pastam) Datuk Akramuddin Abdul Aziz berkata, pemilihan pemain terbaik adalah demi memastikan pencapaian terbaik berjaya diraih Melaka pada kejohanan itu.

“Kita tidak mahu meletak sasaran tinggi dan menekan mereka, tapi kita mahu pemain-pemain ini melakukan yang terbaik dari satu perlawanan ke satu perlawanan dan menjelmakan sesuatu untuk Melaka,” katanya.

Beliau berkata demikian pada sidang media selepas memperkenalkan pemain Melaka pada Kejohanan Sepak Takraw Piala Tun Ali 2022, di sebuah hotel, di sini, hari ini.

Dalam pada itu, Akramuddin turut meminta rakyat Melaka turun beramai-ramai memberi sokongan kepada pasukan bertanding sepanjang kejohanan yang berlangsung di Dewan Bola Keranjang Majlis Bandaraya Melaka Bersejarah (MBMB) Bukit Serindit.

“Saya seru kepada peminat sepak takraw hadirlah menyaksikan kehebatan pemain sepak takraw terhebat di negara ini dalam kejohanan Piala Tun Ali 2022.

Sementara itu, Mohammad Syahir yang ditemui pemberita selepas majlis berkenaan melaungkan ikrar untuk membantu Melaka menjuarai acara regu pada kejohanan edisi sulung ini.

“Insya-Allah dengan keserasian yang ada di antara saya bersama pemain kebangsaan yang lain dan juga pemain tempatan serta import ini, kami akan cuba untuk membantu Melaka muncul juara,” katanya.

Nada sama turut dizahirkan apit kanan kebangsaan, Mohd Azlan yang mahu menghadiahkan sesuatu kepada Melaka apabila dijadual beraksi dalam acara beregu.

Kejohanan yang mempertandingkan dua kategori iaitu regu dan beregu (double) itu menawarkah hadiah kemenangan RM10,000 bagi acara regu dan RM8,000 bagi acara beregu selain bakal membawa pulang Piala Tun Ali yang berprestij.


116 pegawai, anggota IPD Timur Laut positif COVID-19

GEORGE TOWN, 7 Mac – Seramai 116 pegawai dan anggota polis yang bertugas di Ibu Pejabat Polis Daerah (IPD) Timur Laut disahkan positif COVID-19 dalam tempoh seminggu lepas, kata Ketua Polis Daerah Timur Laut ACP Soffian Santong.

“Selain pegawai dan anggota berkenaan, seramai 134 ahli keluarga mereka turut positif wabak itu. Tiada sesiapa dirawat di hospital setakat ini kerana mereka dalam kategori satu dan dua,” katanya pada sidang akhbar di sini hari ini.

Beliau berkata jangkitan wabak itu dalam kalangan pegawai dan anggota setakat ini tidak mengganggu penugasan dan operasi di IPD Timur Laut.

Katanya pihaknya menjalankan sanitasi secara berkala di premis berkenaan selain memastikan polis dan orang ramai yang berurusan di situ mematuhi prosedur operasi standard (SOP) ditetapkan dalam usaha membendung penularan wabak COVID-19. – BERNAMA


Trafik di lebuh raya utama masih sesak

KUALA LUMPUR, 5 Mei – Aliran trafik menghala ke ibu kota di lebuh raya utama masih mengalami kesesakan berikutan warga kota mula pulang selepas cuti Aidilfitri di kampung masing-masing.

Jurucakap Lembaga Lebuhraya Malaysia (LLM) berkata setakat 10 malam tadi, trafik di Projek Lebuhraya Utara Selatan (PLUS) menghala ke Kuala Lumpur sesak di Bukit Tambun ke Jawi, Changkat Jering ke Kuala Kangsar, Simpang Pulai ke Gopeng dan dari kawasan mendaki di Gua Tempurung hingga ke Sungkai.

“Trafik turut sesak di Pedas Linggi menuju Port Dickson, Pagoh ke Jasin, Melaka dan Simpang Ampat ke Port Dickson,” katanya kepada Bernama.


Vaksinasi remaja bawah 18 tahun di Sarawak bermula Rabu ini

KUCHING, 5 Sept – Vaksinasi COVID-19 bagi remaja berusia bawah 18 tahun di Sarawak dijangka akan bermula Rabu ini, kata Timbalan Ketua Menteri Datuk Amar Douglas Uggah Embas.

Uggah yang juga Pengerusi Jawatankuasa Pengurusan Bencana Negeri (JPBN) Sarawak berkata ketika ini negeri itu di peringkat akhir melaksanakan persiapan untuk melaksanakan vaksinasi kumpulan berkenaan.

“Sekarang kita sedang membuat persiapan untuk melaksanakan program ini susulan pengumuman Menteri Kesihatan Khairy Jamaluddin semalam bahawa program yang akan dilaksanakan di seluruh negara itu akan dimulakan di Sarawak pada Rabu ini.

“Ini kerana Sarawak sudah mencapai kadar sasaran lebih 80 peratus populasi dewasanya telah  divaksin,” katanya dalam kenyataan di sini hari ini.

Sementara itu, Uggah sekali lagi merayu kepada sebilangan kecil rakyat Sarawak yang menolak atau masih enggan disuntik vaksin agar berbuat demikian secepat mungkin.


Yakult tingkat kesedaran orang ramai tentang penyakit tidak berjangkit

MUAR 19 Jun – Kempen Kesedaran Penyakit Berjangkit anjuran Yakult (M) Sdn Bhd dengan kerjasama KPJ Bandar Maharani, di sini, Ahad lalu, mendapat sambutan masyarakat awam yang mula menyedari kepentingan menjaga kesihatan.

Kempen berkenaan adalah projek komuniti keempat tahun ini yang menekankan komitmen komuniti dalam penjagaan kesihatan secara menyeluruh, selain bertujuan untuk mendidik peserta untuk melaksanakan pencegahan penyakit tidak berjangkit seperti kencing manis, tekanan darah tinggi dan obesiti.

Pengarah Urusan Yakult (M) Sdn Bhd, Hiroki Yanase berkata, kempen berkenaan menyaksikan penyertaan menggalakkan bukan sahaja daripada para peserta malah daripada pempamer yang mengambil bahagian.

“Yakult merakamkan setinggi – tinggi penghargaan kepada semua yang terlibat dalam kempen tersebut di atas usaha mereka untuk turut bersama menyebarkan kesedaran penyakit tidak berjangkit dan mempromosikan gaya hidup yang lebih sihat di kalangan masyarakat setempat.

“Kami gembira dengan sambutan yang menggalakkan untuk Kempen Kesedaran Penyakit Tidak Berjangkit yang dianjurkan ini. Ini menunjukkan bahawa penduduk di kawasan ini berminat untuk meningkatkan kesihatan dan menjaga kesejahteraan mereka.

Mengulas lanjut, beliau berkata Yakult akan terus komited dalam menangani isu penyakit tidak berjangkit di Malaysia pada masa hadapan dan memperkasakan peranannya dalam mendidik individu untuk membudayakan gaya hidup yang sihat dengan menganjurkan program sebegini, selain memupuk kerjasama dengan rakan kolaborasi seperti KPJ Bandar Maharani, Muar.

“Dengan penganjuran program sebegini, Yakult berharap agar masyarakat setempat dapat memanfaatkan ilmu yang diperoleh dan turut menjadi duta gaya hidup yang sihat dengan menyebarkan mesej kesihatan kepada seramai orang yang boleh,” katanya.


KPDN harap lebih banyak hotel sertai inisiatif Payung Rahmah

KUALA LUMPUR, 6 April – Kementerian Perdagangan Dalam Negeri dan Kos Sara Hidup (KPDN) berharap lebih banyak syarikat perhotelan akan menyertai inisiatif ‘Payung Rahmah’ dengan menawarkan pakej tertentu bagi membantu meningkatkan pertumbuhan sektor pelancongan domestik.

Menteri berkenaan Datuk Seri Salahuddin Ayub berkata setakat ini dua hotel telah menyertai inisiatif tersebut iaitu Hotel Elopura di Sandakan, Sabah dan Tamu Hotel & Suites Kuala Lumpur.

“Pakej ini adalah satu tarikan yang sangat bernilai bagi mereka yang hendak datang ke Kuala Lumpur untuk membeli-belah, tetapi pada masa sama dapat meningkatkan pertumbuhan industri perhotelan dan pelancongan domestik.

“Jadi dengan usaha ditunjukkan oleh hotel-hotel ini, kita mengharapkan supaya banyak lagi syarikat perhotelan akan dapat menyediakan Pakej Rahmah seperti ini dalam apa jua bentuk dan tidak semestinya hanya pada Ramadan,” katanya.

“Semalam dalam pasca mesyuarat Kabinet, saya telah melontarkan pandangan kepada rakan-rakan sepasukan supaya kerajaan memulakan usaha untuk membina satu sistem dalam apa bentuk sekali pun bagi meneruskan kerja-kerja kebajikan (usaha bantu ringankan beban rakyat).

“Ini penting supaya kebajikan rakyat yang memerlukan tidak dipinggirkan dengan kita akan memastikan bantuan yang diberikan mudah, berlandaskan satu sistem yang telus mengikut data-data kementerian berkaitan,” katanya.


Bantuan banjir Keluarga Malaysia akan ditambah baik bantu PMKS terjejas – PM

Beliau berkata kerajaan akan memberi geran bernilai RM3,000 melalui TEKUN Nasional kepada setiap perniagaan mikro dan informal yang terjejas akibat banjir dengan peruntukan disediakan sebanyak RM50 juta yang bakal memanfaatkan lebih 15,000 perniagaan mikro dan informal.

“Dana tambahan RM50 juta juga akan disediakan melalui Skim Pembiayaan Informal dan Mikro (SPIM) di bawah TEKUN Nasional khusus untuk perniagaan mikro dan informal yang terjejas akibat banjir dengan pinjaman mikro sehingga RM10,000 tanpa faedah.

Ismail Sabri berkata dana sebanyak RM100 juta akan disediakan melalui Program SME Emergency Fund (SMEEF) di bawah SME Corp untuk perusahaan kecil dan sederhana (PKS) yang terjejas.

“Dana ini melibatkan pinjaman sehingga RM100,000 tanpa faedah dan tempoh bayar balik adalah sehingga lima tahun dengan moratorium 12 bulan,” katanya.

Katanya kerajaan turut meluluskan bantuan tambahan kepada pengusaha Agromakanan yang terjejas banjir melalui suntikan dana sebanyak RM20 juta untuk Tabung Bencana Tanaman Padi (TBTP) menerusi Kementerian Pertanian dan Industri Makanan (MAFI).

“Dalam sektor pertanian, sehingga kini jumlah kerugian yang dilaporkan kesan daripada bencana banjir pada Disember 2021 adalah sebanyak RM91 juta dan jumlah bantuan yang telah disalurkan adalah sebanyak RM21 juta,” kata Ismail Sabri.

Di bawah TBTP, Perdana Menteri berkata pesawah yang mengalami kemusnahan tanaman padi akibat banjir bakal menerima bantuan secara tunai sehingga RM1,800 per hektar dengan had maksimum sehingga tiga hektar.

“Di bawah PPSPA, petani, penternak dan peladang yang terjejas akibat kerosakan banjir, layak untuk memohon bantuan sehingga maksimum 50 peratus daripada jumlah kerugian,” katanya.

Beliau berkata kadar dan had bantuan adalah mengikut garis panduan tabung tersebut dan diberi dalam bentuk barangan atau in-kind iaitu seperti input pertanian atau peralatan.

“Kerajaan akan terus komited dalam usahanya meringankan beban semua golongan yang terjejas akibat banjir seperti PMKS dan Pengusaha Agromakan dengan sentiasa bersedia untuk menyediakan bantuan yang sewajarnya,” katanya.

Pada Disember 2021, kerajaan telah mengumumkan dana pinjaman RM500 juta untuk Kemudahan Bantuan Bencana yang melibatkan pinjaman kepada PKS sehingga RM700,000 pada kadar faedah sehingga 3.5 peratus setahun dengan moratorium enam bulan.

Di samping itu, dana sebanyak RM30 juta disediakan melalui TEKUN Nasional untuk pinjaman sehingga RM10,000 kepada usahawan mikro dan informal. – BERNAMA


Bunuh anak lelaki, suami isteri dihukum gantung

SHAH ALAM 21 Mei. – Sepasang suami isteri dihukum gantung sampai mati oleh Mahkamah Tinggi di sini selepas didapati bersalah membunuh anak lelaki mereka berusia lapan tahun di premis pusat urut tempat mereka bekerja, empat tahun lalu.

Hakim Datuk Noorin Badaruddin menjatuhi hukuman itu ke atas Aaron Teoh Eng Wan, 37, dan isterinya, En Sit Mooi, 40, selepas memutuskan pihak pendakwaan berjaya membuktikan kes melampaui keraguan munasabah.

“Terdapat bukti yang banyak bahawa pasangan ini telah melakukan pembunuhan dan pihak pendakwaan berjaya membuktikan kes melampaui keraguan munasabah,” kata hakim.

Pasangan itu didakwa membunuh anak lelaki mereka, Adrian Teoh Wai Kit, yang merupakan anak sulung daripada dua beradik di sebuah premis di Regalia Business Centre, Subang Jaya antara 2 petang dan 3.30 petang pada 26 Mei 2017.

Aaron dan En juga dijatuhi hukuman penjara lapan tahun bermula dari hari pertama mereka didakwa (5 Jun 2017) bagi pertuduhan kedua, iaitu melakukan penganiayaan sehingga mendatangkan kecederaan terhadap mangsa di lokasi, masa dan tarikh yang sama.

Bagi kesalahan itu, mereka didakwa mengikut Seksyen 31(1)(a) Akta Kanak-kanak 2001 dan dibaca bersama Seksyen 31(5) akta sama yang boleh dihukum mengikut Seksyen 31(1) akta sama.

Terdahulu, peguam yang mewakili kedua-dua tertuduh, Tan Teck Yew dan Tina Ong menyatakan kepada mahkamah bahawa nenek serta ibu saudara mangsa perlu dipanggil kerana pernah berada di bawah jagaan mereka untuk memberi pandangan bahawa kecederaan mangsa yang terdahulu mungkin di akibatkan oleh orang lain selain ibu bapanya.

Namun, Noorin berkata keputusan makmal patologi telah pun mengesahkan bahawa kecederaan lama di mana terdapatnya kesan patah tulang rusuk dan kecederaan baharu yang menyebabkan kematian, sudah memadai.

Pendakwaan mengemukakan 28 saksi dan pihak pembelaan mengemukakan dua saksi iaitu pasangan suami isteri itu sendiri yang memilih untuk memberi keterangan secara bersumpah di kandang saksi, sepanjang perbicaraan yang bermula pada Julai 2019.

Semasa membacakan kenyataan pembukaan bagi perbicaraan sebelum ini, Timbalan Pendakwa Raya Siti Fatimah Yahya memberitahu mahkamah bahawa sebelum meninggal dunia, mangsa telah dipukul oleh ibu bapanya menggunakan rotan dan kayu.

Keterangan pakar patologi menunjukkan punca kematian kanak-kanak itu adalah akibat pendarahan di bawah kulit dan otot yang meluas serta teruk akibat daripada hentakan tumpul berganda.

Keterangan saksi pendakwaan lain seperti ahli kimia juga mengesahkan bahawa terdapat asid deoksiribonukleik (DNA) milik Aaron serta mangsa pada rotan yang ditemui di tempat kejadian dan berdasarkan video rakaman litar tertutup (CCTV) di premis tersebut, En dilihat beberapa kali mengheret mangsa yang dalam keadaan sangat lemah serta tidak bermaya.


Kerajaan dicadang beri geran tetap kepada NGO tangani masalah dadah

KUALA LUMPUR 28 April. – Kerajaan dicadang memberikan geran tetap kepada badan-badan bukan kerajaan (NGO) dan persatuan yang terlibat dalam menangani masalah penagihan dadah di negara ini.

Timbalan Menteri Kesihatan Datuk Dr Noor Azmi Ghazali berkata, pada masa ini bantuan yang diberi kepada NGO dan persatuan terlibat adalah berdasarkan keadaan.

“Kerajaan ada bagi bantuan tetapi mengikut keadaan, yang tetap tak ada. Saya berpendapat kerajaan patut memberikan geran tetap dan geran berpatutan untuk NGO yang mahu membantu. Penagihan dadah adalah satu penyakit.

“Jadi maknanya Kementerian Kesihatan (KKM) kena ambil berat kerana ia melibatkan rawatan mental juga. Saya berpendapat kerajaan sepatutnya ambil tindakan dan memberi dana lebih berpatutan untuk membantu,” katanya kepada media pada majlis berbuka puasa bersama Persatuan Pengasih Malaysia (Pengasih) malam tadi.

Dr Noor Azmi ketika berucap turut memaklumkan KKM sedang berusaha mendapatkan dana berjumlah RM70,000 untuk rawatan kesihatan mental akibat penyalahgunaan dadah.

Oleh itu, beliau berharap KKM dapat menyalurkan bantuan kewangan bagi membolehkan persatuan itu menyediakan perkhidmatan rawatan dan pemulihan susulan untuk permasalahan mental pesakit di Pengasih.

“Kebanyakan (pesakit) datang (ke sini) dengan komplikasi mental. Agensi Antidadah Kebangsaan tak terima klien yang ada masalah mental. Jadi, Pengasih bersedia bekerjasama dengan KKM untuk isu ini.

“Kami juga mengharapkan bantuan dari segi belanjawan untuk kami beri perkhidmatan itu. Kami harap kerajaan melihat perkara ini dengan serius,” katanya sambil memberitahu Pengasih Kuala Lumpur kini mempunyai 60 penghuni.


Telok Mas bakal jadi ikon pelancongan ikan bakar

TELOK MAS 6 Oktober – Sebagai sebuah kawasan yang terletak di kawasan pinggir bandar, Telok Mas sebenarnya memiliki pelbagai tarikan dan potensi kemajuan untuk negeri.

Antaranya dari sudut pelancongan yang mana kawasan itu sejak berdekad-dekad lamanya terkenal sebagai lokasi pilihan pelancong untuk menikmati hidangan ikan bakar.

Antara lokasi yang menjadi tumpuan pengunjung setiap kali hujung minggu dan cuti umum ialah Umbai dan Alai yang terletak di kawasan pesisir pantai.

Ahli Dewan Undangan Negeri (Adun) Telok Mas Datuk Abdul Razak Abdul Rahman berkata, menyedari potensi ikan bakar yang sinonim dengan Telok Mas, pihaknya merangka strategi baharu bagi memastikan kawasan itu kekal relevan sebagai destinasi pelancongan makanan pilihan.

Menurut Abdul Razak, kompleks ikan bakar baharu itu dijangka menelan belanja lebih RM5 juta oleh Majlis Bandaraya Melaka Bersejarah (MBMB) yang mana kerja pembinaannya dijangka bermula pada hujung tahun ini.

“Alhamdulillah dalam tempoh 10 bulan mentadbir kawasan ini, kita berjaya membawa satu projek besar baharu seperti ini untuk Telok Mas. Terima kasih diucapkan kepada MBMB,” katanya.

“Jika sebelum ini ada banyak jalan yang tidak diturap dan longkang yang tidak dinaik taraf, itulah yang akan saya selesaikan terlebih dahulu kerana ia merupakan antara salah satu aku janji saya kepada rakyat,” ujarnya.

Selain itu, beliau berkata, pihaknya turut mengambil inisiatif membaik pulih balai raya di Telok Mas dalam usaha mengalakkan lebih banyak program berbentuk kemasyarakatan diadakan.

“Jika dahulu tiada pendingin hawa, kita tambah pendingin hawa di balai raya yang ada dan pada masa sama kita juga memastikan kemudahan seperti tandas dan sebagainya berada dalam keadaan baik,” katanya.

Sejak menjadi wakil rakyat Telok Mas, Abdul Razak telah memulakan inisiatif pemberian 100 kilogram (kg) beras percuma kepada bakal pengantin di Dewan Undangan Negeri (DUN) Telok Mas.

Katanya, sejak inisiatif itu dimulakan pada Disember tahun lalu, setakat ini sebanyak 40,000 kilogram beras telah diagihkan kepada 400 keluarga pengantin.

“Sejak awal sehingga sekarang sudah 40,000kg beras kita berikan percumanya maknanya 400 buah rumah yang membuat majlis kahwin telah menerima manfaat ini dan untuk majlis akan datang ini juga kita akan agihkan beras-beras ini.

“Pemberian beras percuma ini bukan retorik untuk pilihan raya tapi ia memang inisiatif yang akan saya teruskan selagi saya menjadi wakil rakyat kerana inilah janji saya,” katanya.

Karier:-
– Exco Pembangunan Luar Bandar, Pertanian dan Industri Asas Tani (2021 – kini)
– Ahli Dewan Undangan Negeri Telok Mas (2021 – kini)
– Pengerusi Taman Teknologi Malaysia

Politik:-
– Ketua UMNO Bahagian Kota Melaka (2018 – kini)
– Ketua Penerangan UMNO Negeri Melaka (2018 – kini)
– Bendahari Pemuda UMNO Malaysia (2013 – 2018)


Soal rakyat kekal di hati Muhyiddin

PUTRAJAYA 17 Ogos – Tan Sri Muhyiddin Yassin berkata walaupun bukan lagi menjadi perdana menteri, slogan ‘Kerajaan Prihatin’ akan terus berada dalam jiwa beliau serta rakan-rakan yang sehaluan dalam kerajaan Perikatan Nasional (PN) yang memerintah sebelum ini.

“Hakikatnya, saya bukan lagi perdana menteri, tapi saya akan turun ke bawah tengok…supaya nasib mereka (rakyat) terbela sebab saya faham semasa menjadi perdana menteri ada data menunjukkan rakyat miskin bertambah dan ini amat mencabar,” katanya kepada editor-editor kanan setelah mengumumkan peletakan jawatan sebagai perdana menteri semalam.

Beliau berkata jika dinilai daripada segi prestasi PN, ia tidak gagal tetapi kerajaan beliau telah melakanakan tugas dangan baik dan ramai mengakuinya berdasarkan kepada usaha yang telah dilakukannya dalam memerangi pandemik COVID-19.

“Saya rasa kerajaan saya telah membuat yang terbaik…orang kata kita telah melakukannya, menguruskan COVID-19 bukannya mudah. Saya fikir kita telah menyelamatkan jutaan nyawa, beberapa ribu orang telah meninggal dunia, selalu orang melihat perkara ini tetapi sekarang rakyat telah menyedari bahawa kita telah menyelamatkan berjuta-juta nyawa, kami telah melakukan sehabis baik,” katanya.

“Sudah tentu ada bertanya apa perasaan saya, sama ada saya sedih. Saya fikir saya boleh melakukan lebih banyak lagi jika masih menjadi perdana menteri, saya ingin selesaikan semua perkara sehingga penghujungnya untuk melihat apa yang kita mulakan, dapat diselesaikan sepenuhnya walaupun dengan penat lelah, keletihan atau penuh berhati-hati, pasukan saya dan penjawat awam telah bekerja keras,” katanya.

Ahli Parlimen Pagoh itu berharap dengan ketiadaan beliau dan barisan Kabinet, pegawai kerajaan yang ada dapat terus menjalankan tugas membantu rakyat memerangi COVID-19 yang kini sudah menampakkan kelegaan dalam penularan pandemik itu.

“Saya sudah berjumpa dengan pegawai atasan penjawat awam, tentera, polis, Peguam Negara dan membincangkan perkara setelah saya bukan lagi perdana menteri. Mereka berjanji akan terus membantu sehingga selesai kes COVID. Saya berharap ia terus menjadi tumpuan dan jangan sesekali diabaikan.

“Saya rasa tanggungjawab bila baca mengenai kematian, bunuh diri. Pada akhirnya saya rasa bertanggungjawab dan saya tidak suka perkara seperti itu diletakkan di atas bahu saya, tetapi sebagai perdana menteri saya perlu menanggungnya,” katanya.

Muhyiddin berkata beliau sedar ramai yang meminta ‘Abah’ (gelaran diberikan rakyat kepadanya) supaya kekal dan jangan berhenti (meletakkan jawatan sebagai perdana menteri) namun ia tidak dapat dilakukan.

“Ramai minta saya kekal, Abah jangan berhenti kami sayang dan sebagainya, sangat menyentuh hati, saya harap dapat berbuat demikian tetapi di bawah demokrasi berparlimen lantikan seperti jawatan perdana menteri bersandarkan peruntukan dalam Perlembagaan, saya angkat sumpah…saya akan junjung Perlembagaan negara yang mendukung raja berperlembagaan dan sebagainya,” katanya.

Sebagai rakyat yang diberikan amanah, Muhyiddin berkata beliau melakukan semua ini mengikut yang terkandung dalam Perlembagaan iaitu apabila tidak lagi mendapat sokongan majoriti (ahli Dewan Rakyat) maka wajib bagi beliau meletakkan jawatan.

“Siapakah mereka itu…bukan saya nak menidakkan mereka sebagai Ahli Parlimen, tapi soal politik jika mereka fikir nasib rakyat ketika ini ramai terkesan dan jadi miskin, bukan masa berpolitik tapi tumpuan untuk selamatkan nyawa. Bantu rakyat, jangan berpolitik kita dah muak. Kalaulah mereka mengambil kira perkara itu mereka tidak akan bertindak seperti ini,” katanya.


Hujan lebat: Dua keluarga di Pontian dipindahkan ke PPS

JOHOR BAHRU, 4 Mei – Sebelas individu daripada dua keluarga di Kampung Sri Gambut di Pontian, dipindahkan ke pusat pemindahan sementara (PPS) pagi ini selepas rumah mereka dinaiki air berikutan hujan lebat.

Sekretariat Jawatankuasa Pengurusan Bencana Daerah (JPBD) Pontian menerusi kenyataan memaklumkan kesemua mangsa dipindahkan ke PPS Sekolah Kebangsaan Melayu Raya pada pukul 9.30 pagi tadi.

“Keadaan cuaca di kawasan berkenaan masih mendung dan pemantauan berterusan oleh agensi berkaitan di kawasan berisiko dilakukan dari semasa ke semasa,” katanya.


Pendaftaran OKU cacat penglihatan secara dalam talian dibuka hari ini

KOTA BHARU, 19 Jun – Pendaftaran keahlian Pertubuhan Orang Cacat Penglihatan Malaysia (SBM) secara dalam talian dibuka hari ini, kata Presidennya Mohammed Nazari Othman.

Beliau berkata inisiatif itu dilakukan selari dengan arus pemodenan teknologi yang dapat memudahkan dan meminimumkan pergerakan golongan berkenaan untuk memohon keahlian.

“Dengan adanya sistem ini, kita sasarkan pendaftaran ahli mencecah lebih 300 orang setahun berbanding sebelum ini yang menggunakan pendaftaran secara manual sekitar 100 orang ahli sahaja setahun. Pendaftaran boleh dibuat menerusi laman web sbm.org.

“Oleh itu, saya harap lebih ramai yang akan berdaftar dengan pihak kami kerana terdapat banyak manfaat akan diperoleh,” katanya yang menambah ahli SBM di seluruh negara setakat ini sebanyak 7,490 orang.

Beliau berkata demikian kepada pemberita selepas hadir di Majlis Perasmian dan Jamuan Makan Malam Mesyuarat Agung Dwi Tahunan SBM (Edisi Ke-14) 2022, di sini semalam, yang turut dihadiri Pengerusi Jawatankuasa Kebajikan, Pembangunan Keluarga dan Wanita negeri Datuk Mumtaz Md Nawi.

“Antara syarat dikenakan berumur 18 tahun ke atas, selain pemegang kad OKU kategori cacat penglihatan kerana ia juga memudahkan pihak kami menjejaki ahli sekiranya ingin memberi bantuan atau pertolongan,” katanya.

Sementara itu, Mumtaz berkata kerajaan negeri memberi komitmem sepenuhnya bagi memastikan golongan OKU di Kelantan mendapat hak sewajarnya selain bercadang untuk memberi sumbangan bernilai RM10,000 bagi pembinaan pejabat SBM di Kelantan dalam masa terdekat.

“Saya berharap badan-badan bukan kerajaan di negeri ini, termasuklah SBM dapat membantu saya dalam mencapai aspirasi ini, seiring dengan dasar kerajaan sedia ada termasuklah agenda untuk memperkasa Akta OKU 2008 yang seharusnya diberi penekanan dalam pembangunan OKU di negara ini serta tidak terkecuali negeri Kelantan,” katanya.


Bantah jualan arak secara terbuka di kedai serbaneka

MERLIMAU 15 Mei – Rata-rata komuniti penduduk di sekitar Bandar Merlimau Utara, mahu kedai-kedai serbaneka di situ berhenti menjual minuman keras secara terbuka.

Ketua Biro Dakwah Ikatan Muslimin Malaysia (ISMA) Cawangan Melaka Syed Mohd Aizuddin Tuan Sembak, berkata kedai-kedai serbaneka di kawasan terbabit, telah menjual minuman keras secara terbuka, sejak beberapa tahun lalu.

“Kita minta Pihak Berkuasa Tempatan (PBT) serta pihak berkuasa agama, mengambil tindakan terhadap pengusaha kedai serbanika ini yang menjual minuman keras.

“Meskipun bantahan sudah dilakukan sebelum ini, namun pengusaha kedai masih menjual minuman keras, malahan diletakkan bersebelahan dengan minuman halal lain yang dijual di premis terbabit.

“Susulan itu, Jawatankuasa Masjid As-Syuja’ah Merlimau Utara bersama sebuah lagi badan bukan kerajaan (NGO) ISWA Melaka, turun padang bagi menyerahkan surat bantahan kepada pihak pengurusan di tiga premis di kawasan berkenaan,” Katanya kepada Melaka Hari Ini.

“Jika pengusaha masih terus berdegil, ISMA akan membawa perkara ini kepada Jabatan Agama Islam Melaka serta Majlis Perbandaran Jasin untuk tindakan selanjutnya.

“Hal ini berdasarkan Seksyen 50 Kurungan 2, Enakmen Kesalahan Syariah Negeri Melaka 1991, individu yang yang membuat, menjual, menghadiah, mempamerkan untuk jualan, menyimpan atau membeli apa-apa arak atau minuman yang memabukkan.


Buktikan gelembung pelancongan projek rintis Langkawi berjaya – Hishammuddin

KUALA LUMPUR 14 Sept – Pembukaan lebih banyak sektor pelancongan negara bergantung kepada kejayaan Gelembung Pelancongan Projek Rintis Pulau Langkawi, kata Menteri Kanan Pertahanan Datuk Seri Hishammuddin Tun Hussein.

Justeru, beliau menegaskan Kementerian Pelancongan, Seni dan Budaya (MOTAC) perlu membuktikan projek rintis itu berjaya, bagi meyakinkan kerajaan untuk membenarkan pembukaan lebih banyak aktiviti pelancongan di seluruh negara.

Beliau berkata menerusi projek rintis itu Mesyuarat Kuartet Menteri COVID-19 mahukan MOTAC menggariskan prosedur operasi standard (SOP) yang betul-betul boleh dipatuhi rakyat dan pemain industri, termasuk keperluan membuat ujian saringan COVID-19 sebelum melancong untuk mengelak peningkatan penularan COVID-19.

“Apa yang penting sekali, mereka yang pergi ke Pulau Langkawi perlu berdisplin (mematuhi SOP) dan telah menerima vaksin. Sekiranya projek ini (Pulau Langkawi) gagal, kita tidak akan buka tempat lain (pelancongan).

“Ia menjadi tanggungjawab Nancy (Datuk Seri Nancy Shukri) dan MOTAC untuk membuktikan kepada kami bahawa mereka boleh lakukan di Langkawi sebelum dibuka tempat-tempat lain,” katanya pada sidang media khas Mesyuarat Kuartet Menteri COVID-19 di Parlimen, hari ini.

Sidang media itu turut dihadiri Menteri Kewangan Tengku Datuk Seri Zafrul Tengku Abdul Aziz, Menteri Komunikasi dan Multimedia Tan Sri Annuar Musa, Menteri Kesihatan Khairy Jamaluddin dan Ketua Pengarah Kesihatan Tan Sri Dr Noor Hisham Abdullah.

Sebelum ini, kerajaan mengumumkan Pulau Langkawi boleh dikunjungi pelancong dari seluruh negara kecuali yang berada di kawasan Perintah Kawalan Pergerakan Diperketatkan (PKPD) mulai 16 September, bagaimanapun ia tertakluk kepada SOP ketat ditetapkan.

Ditanya mengenai kriteria penilaian bagi membolehkan Langkawi menjadi penanda aras dalam perkara itu, Hishammuddin berkata ia sama seperti syarat diperlukan bagi peralihan fasa Pelan Pemulihan Negara (PPN) seperti kadar vaksinasi dan penggunaan katil hospital, serta jumlah kes COVID-19.


Jenazah Kapten Mohamad Affendi dibawa pulang ke Muadzam Shah

BUTTERWORTH 17 Nov – Jenazah juruterbang Tentera Udara Diraja Malaysia (TUDM) Kapten Mohamad Affendi Bustamy yang maut dalam nahas pesawat pejuang Hawk 108 terhempas di Pangkalan Udara Butterworth TUDM, di sini malam tadi akan dikebumikan di kampung halamannya di Muadzam Shah, Pahang hari ini.

Adik perempuan arwah yang mahu dikenali sebagai Nur 20-an berkata beliau dan kakak iparnya, Nurul’ Ezati Shari, 31, datang ke Unit Forensik Hospital Seberang Jaya (HSJ) di sini untuk membuat pengecaman dan menuntut jenazah sebelum dibawa pulang selepas selesai proses bedah siasat.

“Abang ke sini (Pangkalan Udara Butterworth TUDM) untuk menjalani latihan (penerbangan). Beliau dan isterinya tinggal di Labuan dan semasa kejadian, kakak ipar (isteri arwah) sedang bercuti di Kelantan.

“Saya dan kakak ipar terus bergegas ke sini sebaik kami dimaklumkan oleh pihak TUDM berhubung kejadian yang menimpa abang…kami reda dengan apa yang berlaku,” katanya kepada Bernama ketika ditemui di perkarangan Unit Forensik HSJ, di sini hari ini.

Dalam nahas yang berlaku pada 10.07 malam Selasa (16 Nov) itu, seorang juruterbang TUDM maut sementara seorang lagi cedera ketika kedua-dua juruterbang itu sedang menjalani latihan penerbangan di kawasan landasan Pangkalan Udara Butterwoth, Pulau Pinang.

Markas Tentera Udara dalam kenyataan malam tadi mengesahkan juruterbang yang terkorban ialah Kapten Mohamad Affendi, 31, manakala rakannya Mejar Mohd Fareez Omar, 33, cedera dan sedang dirawat dan dilaporkan stabil di HSJ, Pulau Pinang.

Nur yang kelihatan beberapa kali menahan sebak dan menanggis berkata arwah abangnya merupakan anak sulung daripada tiga beradik dan seorang yang sangat bertanggungjawab dan baik terhadap keluarga.

Sementara itu, Omar Deros, 60-an, bapa Mejar Mohd Fareez berkata beliau bersyukur kerana anaknya selamat dalam nahas tersebut namun bersedih serta bersimpati dengan kematian Mohamad Affendi.

Beliau yang tinggal di Selangor berkata pihak TUDM memaklumkan kepadanya berhubung nahas tersebut pada kira-kira pukul 11 malam tadi dan terus bergegas ke Pulau Pinang sebelum tiba di rumah saudara di Butterworth pukul 8 pagi tadi.

“Alhamdulillah Fareez selamat, kami sekeluarga bersyukur dia hanya mengalami kecederan…saya dimaklumkan oleh pihak TUDM, anak dalam keadaan selamat dan masih dalam pemantauan serta pengawasan pihak hospital.

“Setakat ini kami masih belum dibenarkan berjumpa dengan Fareez di HSJ, saya juga difahamkan dalam keadaan stabil dan akan menjalani pembedahan, tapi setakat ini belum tahu pembedahan apa,” katanya.

Terdahulu pihak media berada di Unit Forensik HSJ dan menunggu lebih lima jam bagi proses bedah siasat jenazah Mohamad Affendi, sebelum jenazah dibawa ke Pangkalan Udara Butterworth TUDM untuk diterbangkan ke Muadzam Shah pada pukul 2 petang tadi.

Turut hadir di Unit Forensik HSJ ialah Komander Pangkalan Udara Butterworth TUDM Brigedier Jeneral Shaiful Azuar Ariffin dan beliau kelihatan mengiringi jenazah menaiki pesawat penerbangan TUDM.

Sementara itu tinjauan Bernama di tempat kejadian iaitu di luar kawasan sekitar Pangkalan Udara Butterworth berdekatan Kampung Benggali, Sungai Puyu, Butterworth pagi tadi mendapati sekumpulan anggota TUDM sudah berada di tapak landasan bagi menjalankan siasatan lanjut yang dipercayai bermula seawal 8 pagi.

Kawasan sekitar landasan turut dikawal ketat oleh anggota TUDM dan beberapa kenderaan dipercayai kenderaan milik TUDM kelihatan berada di tempat kejadian selain sebuah khemah telah didirikan berhampiran tapak kemalangan.


Kerajaan jangka hasil cukai melebihi RM139 bilion bagi tahun 2022 – PM Ismail Sabri

CYBERJAYA, 1 Mac – Kerajaan menjangkakan kutipan hasil cukai akan kembali kepada paras sebelum pandemik COVID-19, sama ada memenuhi atau melebihi sasaran kutipan cukai berjumlah RM139 bilion tahun ini, kata Perdana Menteri Datuk Seri Ismail Sabri Yaakob.

Beliau berkata bagi menyokong hasrat ini, Lembaga Hasil Dalam Negeri melalui pengurusannya perlu merangka pelbagai strategi jangka pendek dan sederhana untuk mencapai sasaran kutipan yang ditetapkan, dan dalam masa yang sama mengekalkan prestasi yang baik pada masa hadapan.

“Secara tidak langsung, usaha ini akan meningkatkan kepercayaan Keluarga Malaysia dan memastikan pembayar cukai melaksanakan tanggungjawab masing-masing,” katanya berucap merasmikan Majlis Sambutan Hari Hasil ke-26 di Menara Hasil Cyberjaya, hari ini.

Bagi tahun 2021, beliau menjelaskan hasil cukai meningkat sebanyak 17 peratus berbanding tahun 2020, kepada lebih RM140 bilion, manakala Keluaran Dalam Negara Kasar (KDNK) pula meningkat sebanyak 3.1 peratus berbanding penguncupan sebanyak 5.6 peratus pada tahun 2020.

Sementara itu, Ismail Sabri berkata kerajaan juga akan melaksanakan Nombor Pengenalan Cukai (TIN) dan Sijil Pematuhan Cukai (TCC) untuk meningkatkan kecekapan dan ketelusan pengumpulan hasil negara.

Sehubungan itu, mulai 2023 semua peniaga yang ingin mendapatkan projek dengan kerajaan perlu mempunyai TCC sebagai salah satu syarat utama, kata Perdana Menteri.

Bagi menambah baik pasaran buruh negara dan memperkasa sektor perniagaan pula, katanya Kementerian Kewangan (MoF) akan melaksanakan reformasi fiskal, yang melibatkan usaha ke arah sistem percukaian yang lebih cekap dan telus melalui pelbagai sesi libat urus.

Ini termasuk merencana Strategi Hasil Jangka Sederhana (MTRS) yang menekankan sasaran pendapatan yang jelas, sejajar dengan amalan global terbaik, serta sistem cukai yang lebih telus, adil dan saksama berlandaskan penggunaan data raya,” jelas Perdana Menteri.

Dalam pada itu, beliau menzahirkan keyakinan mengenai unjuran KDNK bagi tahun 2022 dengan ekonomi negara dijangka mencatatkan pertumbuhan sebanyak 5.5 hingga 6.5 peratus, selari dengan unjuran oleh Tabung Kewangan Antarabangsa (IMF) iaitu 5.7 peratus dan Bank Dunia (5.8 peratus).

“Ini akan didorong oleh Bajet 2022 yang mengembang, pemulihan aktiviti ekonomi dan sosial, penyambungan semula projek dengan kesan pengganda yang tinggi, serta permintaan luar yang kukuh akan terus memacu pertumbuhan,” katanya.

Pada majlis berkenaan, sebanyak 10 entiti perniagaan turut dianugerahkan Anugerah Pembayar Cukai Terbaik Tahun 2021, antaranya Perodua Sales Sdn Bhd, Hong Leong Bank Bhd, YTY Industry Sdn Bhd dan Nestle Products Sdn Bhd.- BERNAMA


Dua bot bertembung di Pangkor, tiga maut

IPOH, 7 Mac – Tiga wanita maut dalam insiden pelanggaran antara dua bot di perairan Lumut-Pangkor dekat Manjung berhampiran Pengkalan Tentera Laut Diraja Malaysia (TLDM) malam tadi.

Ketiga-tiga wanita berumur lingkungan 26 hingga 43 tahun yang belum dikenal pasti identiti disahkan meninggal dunia di Hospital Angkatan Tentera Laut, Lumut, dalam kejadian kira-kira pukul 9 malam itu.

Ketua Polis Daerah Manjung ACP Nor Omar Sappi berkata pihaknya dengan kerjasama Jabatan Bomba dan Penyelamat Malaysia (JBPM) Manjung dan TLDM telah melancarkan misi mencari dan menyelamat (SAR) sebaik menerima maklumat pada pukul 9.17 malam.

“Siasatan awal mendapati kemalangan itu melibatkan sebuah bot membawa 17 penumpang dengan seorang tekong dari Lumut ke Pangkor, yang berlanggar dengan sebuah lagi bot dinaiki seorang tekong dan seorang penumpang dari arah bertentangan.

“Akibat pertembungan itu 10 penumpang tercampak ke dalam laut sebelum diselamatkan oleh kedua-dua tekong bot berkenaan dan dibawa ke hospital untuk rawatan lanjut,” katanya dalam kenyataan di sini hari ini.

Nor Omar berkata tiga yang maut telah dihantar ke Hospital Seri Manjung untuk dibedah siasat, manakala manakala seorang mangsa berumur 43 tahun kini ditempatkan di unit rawatan rapi (ICU), dan yang lainnya telah menerima rawatan sebagai pesakit luar.

“Setakat ini kita klasifikasikan kes sebagai mati mengejut dan kita minta orang ramai yang mempunyai maklumat mengenai insiden ini untuk tampil bagi membantu siasatan,” katanya.


Pemotong rumput didakwa halang tugas, pukul polis

IPOH, 15 Jan. – Seorang pemotong rumput didakwa di Mahkamah Majistret di sini hari ini atas pertuduhan menghalang polis menjalankan tugas dan menyebabkan kecederaan dengan memukul kepala anggota polis berkenaan menggunakan topi keledar Selasa lepas.

P. Subramaniam, 48, bagaimanapun mengaku tidak bersalah atas kedua-dua pertuduhan yang dibacakan secara berasingan di hadapan Majistret Noor Azreen Liana Mohd Darus.

Bagi pertuduhan pertama, tertuduh didakwa dengan sengaja menghalang penjawat awam iaitu Sarjan Mohd Zainudin Mohd Jidin daripada menjalankan tugasnya dengan enggan menunjukkan kad pengenalan semasa diminta ketika pemeriksaan.

Subramaniam didakwa mengikut Seksyen 186 Kanun Keseksaan yang membawa hukuman penjara hingga dua tahun atau denda hingga RM10,000 atau kedua-duanya sekali.

Bagi kesalahan itu, pertuduhan dikemukakan mengikut Seksyen 324 Kanun Keseksaan, jika sabit kesalahan boleh dipenjara maksimum 10 tahun atau dengan denda atau dengan sebat atau mana-mana dua daripada hukuman itu.

Tertuduh didakwa melakukan semua kesalahan itu di kawasan Jalan Sungai Pari berdekatan Flat Harmoni di sini, kira-kira 3.15 petang pada Selasa.

Peguam Ranjit Singh yang mewakili Subramaniam kemudian merayu jaminan rendah atas alasan tertuduh hanya bergaji sebanyak RM1,200 dan perlu menyara isteri serta empat orang anak.


Melaka negeri keutamaan bagi perkhidmatan 5G – Annuar

MELAKA 14 Nov – Melaka akan diberikan keutamaan bagi perkhidmatan 5G memandangkan negeri berkenaan adalah negeri pelancongan serta mempunyai banyak pelabur luar, kata Menteri Komunikasi dan Multimedia Tan Sri Annuar Musa.

Beliau berkata sebelum perkhidmatan 5G dilancarkan, Melaka terlebih dahulu akan diperkasakan dan dilengkapkan dengan perkhidmatan 4G menerusi program ‘Point of Presence (PoP) Fibersation’ yang diberikan keutamaan yang tinggi.

“Saya fikir Melaka harus menjadi kawasan keutamaan pertama dari segi melengkapkan 4G di Melaka, program ‘PoP Fibersation’ mesti diberikan keutamaan yang tinggi dan pada masa ini di bawah program Jalinan Digital Negara (JENDELA) seluruh Melaka kena tambah 35 lagi menara.

“Sekiranya ada di kawasan tertentu yang memerlukan menara tambahan saya akan berikan keutamaan kerana Melaka adalah negeri pelancongan, negeri yang banyak pelabur luar yang melabur di kilang-kilang dan perusahaan.

“…di Melaka juga ada kemudahan prasarana termasuk pelabuhan dan juga lapangan terbang…ini bermakna Melaka memerlukan 5G,” katanya di sini hari ini.

Annuar berkata bagi memberikan pengalaman yang lebih baik kepada pengguna, ‘PoP Fibersation’ bagi sekolah dan industri serta lima kilometer di sekitarnya juga diharap dapat dipercepatkan pelaksanaan penukaran daripada sistem ‘copper’ kepada sistem fiber optik.

Bagi meningkatkan perkhidmatan capaian internet di Melaka ketika ini, beliau yang mengadakan lawatan secara rawak di beberapa tempat, sebelum ini telah meminta Suruhanjaya Komunikasi dan Multimedia Malaysia (SKMM) dan syarikat telekomunikasi (telco) untuk memasang ‘booster’ di banyak lokasi susulan penggunaan semasa yang tinggi.

“Jadi kita perlu melihat kepada penyelesaian jangka pendek dan jangka panjang. Untuk jangka pendek saya minta kerjasama SKMM dan telco untuk memasang ‘booster’ seberapa banyak di Melaka sebab calon-calon semua bergantung kepada kempen secara dalam talian.

“Dan untuk memudahkan itu, saya harap dapat kerjasama dari semua telco dan juga SKMM memasang ‘booster’ di seberapa banyak tempat supaya kualiti internet dapat ditingkatkan,” katanya.- BERNAMA


BKM: Isi rumah terima tambahan RM100 – PM Ismail Sabri

PUTRAJAYA, 22 Jun – Perdana Menteri Datuk Seri Ismail Sabri Yaakob hari ini mengumumkan bantuan tunai tambahan di bawah Bantuan Keluarga Malaysia (BKM) iaitu RM100 untuk isi rumah dan RM50 bagi golongan bujang.

Ismail Sabri berkata kerajaan mengambil keputusan manambah nilai BKM itu selepas mengambil kira cabaran kos sara hidup dan kenaikan harga barang makanan kebelakangan ini.

“Bayaran bantuan tunai tambahan yang dibayar bersekali dengan bayaran Fasa 2 BKM melibatkan tambahan RM630 juta,” katanya pada sidang media khas di sini hari ini.

Pada BKM Fasa 1 sebelum ini, setiap isi rumah B40 yang layak, menerima bantuan tunai RM400 manakala individu bujang menerima RM200 tiap seorang.

Dengan penambahan ini, bagi BKM Fasa 2 setiap isi rumah akan menerima sehingga RM500 manakala bujang menerima tambahan RM50 setiap seorang.

Perdana Menteri berkata bayaran BKM itu akan memanfaatkan hampir 8.6 juta penerima merangkumi empat juta isi rumah, 1.2 juta warga emas (bujang/tiada pasangan) dan 3.4 juta individu bujang.

“Kerajaan sentiasa cakna dengan keperluan semasa terutamanya melibatkan kenaikan harga barangan keperluan dan akan terus komited memastikan kesejahteraan Keluarga Malaysia,” katanya.


Perdana Menteri lancar program Duta Komuniti

KANGAR, 25 Mac – Perdana Menteri Datuk Seri Ismail Sabri Yaakob hari ini melancarkan Program Duta Komuniti yang merupakan satu program duta berhemah seiring proses peralihan negara ke fasa endemik yang akan bermula pada 1 April nanti.

Pelancaran itu dilakukan Perdana Menteri bersempena program Jelajah Aspirasi Keluarga Malaysia (AKM) Negeri Perlis 2022 yang berlangsung di Kompleks Sukan Tuanku Syed Putra di sini.

Beliau diiringi Menteri Besar Perlis Datuk Seri Azlan Man, Menteri Komunikasi dan Multimedia Tan Sri Annuar Musa serta Menteri Wilayah Persekutuan Datuk Seri Dr Shahidan Kassim.

Sementara itu, Annuar dalam satu kenyataan berkata Kementerian Komunikasi dan Multimedia (K-KOMM) telah diberi amanah sebagai penyelaras program itu, yang berasaskan semangat kesukarelaan selaras hasrat kerajaan dalam memastikan usaha pembudayaan kawalan kendiri oleh komuniti semasa Fasa Peralihan Ke Endemik berjalan lancar.

“Justeru, pelancaran Duta Komuniti oleh Perdana Menteri Datuk Seri Ismail Sabri Yaakob, sempena Jelajah AKM di Kangar, Perlis hari ini adalah untuk memperkenalkan Duta Komuniti kepada masyarakat awam sebelum pelaksanaan fasa peralihan ini,” katanya.

Annuar berkata selain K-KOMM, program Duta Komuniti akan turut disertai 10 kementerian melalui agensi masing-masing untuk memastikan program itu adalah daripada dalam kalangan rakyat sendiri.

Kementerian yang terbabit termasuk Kementerian Kesihatan (KKM); Kementerian Perumahan dan Kerajaan Tempatan (KPKT); Kementerian Pembangunan Luar Bandar (KPLB)  serta Kementerian Pembangunan Wanita, Keluarga dan Masyarakat (KPWKM).

Turut terlibat ialah Jabatan Perdana Menteri (Hal Ehwal Agama); Kementerian Perpaduan Negara (KPN); Kementerian Pengangkutan (MOT); Kementerian Belia dan Sukan (KBS); Kementerian Wilayah Persekutuan (KWP); serta Kementerian Pelancongan, Seni dan Budaya (MOTAC).

Menurut Annuar, pemain sektor swasta turut akan dilibatkan dalam menjayakan program itu dengan pelantikan Duta Komuniti bagi menjayakan pembudayaan kawalan kendiri dalam komuniti di kawasan seliaan mereka semasa Fasa Peralihan Ke Endemik.

“Misalnya di Fasa 1, Kumpulan Penerbangan Malaysia (MAG) telah menyatakan hasrat untuk melaksanakan program ini di lapangan terbang dan Pos Malaysia di setiap kawasan yang dimasuki untuk penghantaran surat dan barangan.

“Pelantikan Duta Komuniti akan dibuat secara rasmi dengan penglibatan secara sukarela dan akan dibekalkan dengan manual tanggungjawab sebagai Duta Komuniti serta aksesori khas bagi tujuan pengenalan,” katanya.

Annuar berkata Duta Komuniti akan mendidik masyarakat mematuhi prosedur operasi standard (SOP) dan garis panduan seiring dengan penekanan pemerkasaan komuniti dengan tanda pagar  #ReopeningSafety secara berhemah mengikut tatacara yang sesuai.

Beliau berkata data mengenai kes COVID-19 di setiap kawasan yang diberi KKM juga akan dapat memastikan pelaksanaan Duta Komuniti yang efektif dalam usaha mengingatkan komuniti supaya sentiasa patuh kepada SOP dan garis panduan.

Menurutnya, Fasa Pertama Program Duta Komuniti akan bermula dari 1 hingga 30 April 2022, manakala Fasa Kedua dari 1 Mei hingga 30 Jun 2022, dan Fasa Ketiga dari 1 Julai hingga 30 Sept 2022 mengikut kesesuaian keadaan.

“Bagi mencapai impak secara menyeluruh kepada semua kumpulan sasar, K-KOMM mengalu-alukan sokongan masyarakat yang berkelayakan menjadi Duta Komuniti untuk memberikan sokongan kepada program ini dengan mengikut semua SOP sedia ada,” katanya.


Koperasi bantu tangani inflasi, kenaikan harga barang

KLEBANG 23 Julai – Koperasi berupaya membantu masalah inflasi dan kenaikan harga barangan pada masa kini, kata Angkatan Koperasi Kebangsaan Malaysia Berhad (ANGKASA).

Ahli Lembaga ANGKASA Datuk Kamarudin Ismail berkata, menerusi kewujudan koperasi, ia dapat membantu menghapuskan peranan orang tengah yang menjadi antara faktor penyebab kenaikan harga.

Jelasnya, peranan itu dapat dihapuskan melalui pengumpulan dana dalam kalangan ahli koperasi dan seterusnya pergi terus kepada pembekal untuk melakukan rundingan harga yang lebih rendah.

“Seperti contoh koperasi keluarga, kalau ada keahlian 50 hingga 100 ahli, mereka dapat bersama-sama berpakat atasi masalah harga barang yang berlaku sekarang.

“Contohnya, setiap ahli mengeluarkan RM300 untuk berbelanja setiap bulan. Mengapa tidak wang itu dikumpulkan dan mereka boleh terus pergi kepada pihak pengeluar.

“Jadi mereka tidak perlu lagi pergi kepada peruncit kerana mereka akan dapat harga yang lebih rendah. Mereka juga boleh berbelanja di koperasi milik mereka sendiri yang mana mereka bukan sahaja mendapat barangan yang diperlukan, bahkan akan mendapat keuntungan lagi sebagai ahli koperasi,” katanya.

Beliau berkata demikian pada sidang media selepas menghadiri Pesta Kerjaya dan Kerja Amal 2022 Hari Usahawan Muda Fazil Group di Klebang Utama, di sini, hari ini.

Dalam pada itu, mengulas mengenai kegagalan 70 peratus usahawan dan koperasi di negara ini, Kamarudin yang juga Ahli Lembaga Ikatan Koperasi Antarabangsa (ICA) berkata, kegagalan itu berpunca daripada pengurusan yang lemah.

“Kalau bercakap soal koperasi dan perusahaan kecil dan sederhana (PKS), sebenarnya banyak agensi kerajaan yang boleh memberi pinjaman dan bantuan khidmat nasihat.

“Cumanya, ada di antara empayar ini mereka cepat selesa dan tidak mempelbagaikan cabang perniagaan mereka. Bila mereka seronok duduk di pejabat, maka tiadalah pendapatan.


Tawaran harga murah di HPPNM

AYER KEROH 16 Julai – Pelbagai barangan basah ditawarkan pada harga lebih murah sepanjang sambutan Hari Peladang, Penternak dan Nelayan Negeri Melaka (HPPNM) di Pusat Dagangan Antarabangsa Melaka (MITC) yang berakhir esok.

Ayam mentah ditawarkan pada harga RM7 satu kilogram (kg), Ikan Rakyat QFISH RM5 satu kg, sementara itu sayur-sayuran dijual mengikut tiga pakej iaitu pakej A RM5, pakej B RM10 dan pakej C RM20.

EXCO Pembangunan Luar Bandar, Pertanian dan Industri Asas Tani negeri, Datuk Abdul Razak Abdul Rahman berkata, HPPNM menjadi medium mempromosikan produk dan hasil pertanian terus dari ladang.

Abdul Razak berkata, pelbagai insentif dan bantuan telah diberikan bagi membantu para peladang, penternak dan nelayan sekitar Melaka sepanjang tahun ini.

“Pelbagai insentif telah diberikan oleh kerajaan negeri dalam membantu golongan petani dan penternak di bawah kategori B40 dan sepanjang tahun 2022 sebanyak RM1.176 juta telah diperuntukkan kepada 1,176 nelayan berlesen.

“Menerusi program ini orang ramai dapat membeli produk ladang pada harga lebih rendah secara terus di 50 lokasi seluruh Melaka,” katanya ketika berucap pada sambutan HPPNM di MITC, hari ini.

Hadir sama, Timbalan Menteri Pertanian dan Industri Makanan 1 (MAFI) Datuk Seri Ahmad Hamzah, EXCO Kanan Perindustrian, Pelaburan, Pembangunan Usahawan dan Koperasi Negeri Datuk Seri Ab Rauf Yusoh.


Vaksin kanak-kanak:15 peratus ibu bapa di sarawak tidak setuju – Unggah

KUCHING, 3 Feb – Sebanyak 15 peratus daripada 40,000 responden dalam kalangan ibu bapa di Sarawak tidak bersetuju dengan Program Imunisasi COVID-19 untuk Kanak-kanak (PICKids).

Timbalan Ketua Menteri Datuk Amar Douglas Uggah Embas berkata hasil tinjauan Jabatan Kesihatan Negeri (JKN) Sarawak dari 26 hingga 31 Jan itu mendapati sebanyak 59.7 peratus sangat bersetuju manakala 25.3 peratus tidak pasti.

Beliau berkata antara sebab utama responden tidak setuju atau tidak pasti adalah kerana kerisauan berkenaan komplikasi yang bakal berlaku selepas mengambil vaksin.

“Ada juga yang risau berkenaan keselamatan vaksin dan mahu memilih jenis vaksin yang diberikan,” katanya yang juga Pengerusi Jawatankuasa Pengurusan Bencana Negeri (JPBN) kepada pemberita selepas majlis pelancaran PICKids peringkat Sarawak di Hospital Umum Sarawak (HUS) di sini hari ini.

Semalam, Menteri Kesihatan Khairy Jamaluddin berkata sebanyak 517,107 kanak-kanak berumur lima hingga 11 tahun di negara ini telah didaftarkan oleh ibu bapa mereka untuk menerima vaksin Pfizer COVID-19 setakat 1 Feb.

“Kita menyasarkan 70 peratus kanak-kanak yang layak dan di dalam sistem pendidikan dapat diberikan dos pertama vaksin Pfizer dalam tempoh 2 bulan dari sekarang,” katanya.


MATA cadang agensi menipu jemaah haji dikenakan hukuman penjara

KUALA LUMPUR, 11 Julai – Persatuan Agensi Pelancongan Malaysia (MATA) mencadangkan pihak berkuasa menjadikan kes penipuan jemaah haji oleh agensi pelancongan sebagai satu jenayah berat dengan hukuman penjara supaya perkara itu dapat dibanteras.

Presiden MATA Datuk Dr Mohd Khalid Harun berkata bagi mengelakkan ditipu, bakal jemaah haji yang berurusan dengan agensi pelancongan boleh menghubungi pihak MATA sekiranya mempunyai keraguan.

“Tentukan ada visa haji. Mohon penjelasan bukti sebelum memberi sebarang dokumen seperti pasport dan jangan bayar sebelum ada jaminan penerbangan,” katanya menerusi kenyataan hari ini.

Mohd Khalid turut mengingatkan agensi pelancongan supaya tidak memperdagangkan visa haji yang dianugerahkan kepada mereka sesuka hati dan mengenakan caj perkhidmatan yang berpatutan.

Pada 7 Julai Bernama melaporkan 380 bakal jemaah haji terkandas di Lapangan Terbang Antarabangsa Kuala Lumpur (KLIA) kerana dipercayai menjadi mangsa penipuan sebuah agensi pelancongan.

Mereka dipercayai menggunakan visa furada iaitu visa yang diuruskan sendiri dan dilaporkan dikeluarkan oleh Arab Saudi, tanpa membabitkan jumlah kuota yang diperoleh Lembaga Tabung Haji (TH).

TH sebelum ini memberi peringatan mana-mana individu atau agensi pelancongan yang menawarkan perkhidmatan pakej haji tanpa kelulusan adalah satu kesalahan dan boleh dikenakan tindakan undang-undang di bawah Akta Tabung Haji 1995 (Akta 535).


Selepas hilang 10 bulan, Muhammad Iman ‘pulang’, selamat dikebumikan

Begitulah luahan hati seorang ibu, Azmawati Ab Kadir, 55, selepas selesai pengebumian anak sulungnya Muhammad Iman Aqmar Dzulkarnain, yang sebelum ini dilaporkan hilang sejak 29 Okt tahun lepas.

“Terima kasih ya Allah, 24 tahun Allah pinjamkan dia untuk saya. Syukur Alhamdulillah, dia anak yang terbaik untuk saya,” katanya kepada pemberita selepas selesai pengebumian anaknya di Tanah Perkuburan Islam Kampung Pasir Putih, awal pagi ini.

Sebelum van yang membawa jenazah tiba di tanah perkuburan kira-kira 12.15 tengah malam, Allahyarham dibawa ke kediaman keluarganya di Taman Air Biru, di sini pada 11.45 malam.

Jenazah Muhammad Iman Aqmar terlebih dahulu dimandikan, dikafankan dan disolatkan di Hospital Tengku Ampuan Afzan, Kuantan, Pahang, sebelum dibawa pulang ke Johor selepas solat Asar.

Dua hari lepas, satu rangka manusia ditemukan dalam sebuah kereta ditarik keluar dari Sungai Api-Api, Nenasi, Pekan di Pahang, dipercayai mayat seorang lelaki yang dilaporkan hilang hampir 10 bulan lepas.

Ketua Polis Daerah Pekan Superintendan Mohd Zaidi Mat Zin dilaporkan berkata mayat ditemukan dalam kereta pelbagai guna (MPV), yang dijumpai seorang lelaki warga emas semasa mengalihkan besi dari jalan ke tepi sungai berkenaan pada 11.40 pagi.

Ketika ditemui, kenderaan itu turut terdapat kerosakan pada bahagian hadapan, kiri dan kanan selain dijumpai rangka manusia diselaputi lumpur serta pas pekerja atas nama Muhammad Iman Aqmar.


Op Benteng di bawah NTF tamat Jun ini – Hamzah

PUTRAJAYA, 13 Jan – Pengoperasian Operasi Benteng (Op Benteng) di bawah Pasukan Petugas Kebangsaan (NTF) akan ditamatkan pada Jun ini, kata Menteri Dalam Negeri Datuk Seri Hamzah Zainudin.

Beliau berkata segala pelaksanaan dan perancangan baharu berhubung operasi berkenaan akan kembali diserahkan kepada Kementerian Dalam Negeri (KDN) untuk tindakan seterusnya.

“Inilah sebabnya saya perlu maklumkan kepada semua supaya kami akan lebih bersedia kerana buat masa ini pelbagai kementerian telah terlibat bersama KDN dalam NTF.

“Setelah Op Benteng diterajui Angkatan Tentera Malaysia (ATM) ini berakhir, ia akan kembali semula kepada kami (KDN) dan usaha memastikan Op Benteng sentiasa ke hadapan akan dibuat,” katanya dalam sidang media Majlis Perhimpunan Bulanan KDN dan Amanat Tahun Baharu 2022 di Kompleks KDN, di sini.

Menurutnya, walaupun NTF bakal berakhir pada Jun ini, operasi Gasak Laut dan Darat akan diaktifkan semula bertujuan mengekang kegiatan jenayah rentas sempadan.

“Selain itu, bagi memperkasakan kawasan perairan Sabah inisiatif pelantikan polis bantuan oleh pengusaha resort akan dilaksanakan. Usaha ini dilihat dapat membantu penguatkuasaan di lokaliti dan meningkatkan rasa selamat penduduk setempat.

Pada Disember lepas, Bernama melaporkan Panglima ATM Jen Tan Sri Affendi Buang menyatakan bahawa keputusan mengekalkan NTF yang diterajui pasukan keselamatannya itu akan diketahui pada pertengahan tahun ini.

Menurut Affendi NTF ditubuhkan secara ad hoc dan terbukti keberkesanannya dalam mengekang kemasukan pendatang tanpa izin menerusi Op Benteng sejak negara dilanda pandemik COVID-19.

Sementara itu, mengulas desas-desus Pilihan Raya Negeri (PRN) Johor, Hamzah berkata hanya pihak bertanggungjawab sahaja yang akan membuat ketetapan berhubung bila ia akan diadakan.

“Saya selaku Setiausaha Agung Parti Bersatu, sentiasa mengadakan mesyuarat dan memastikan supaya rakyat dalam negara tahu siapa untuk mereka pilih serta memilih kepimpinan yang lebih baik bagi kepentingan negara,” katanya.

Sebelum ini, desas-desus PRN Johor diadakan dalam masa terdekat bertiup kencang, berikutan kerajaan negeri itu kini hanya mempunyai majoriti kelebihan satu kerusi iaitu 28 berbanding pembangkang yang memiliki 27 kerusi.  – BERNAMA


Parlimen bubar, kerajaan sementara tadbir negara

KUALA LUMPUR, 10 Oktober – Negara kini ditadbir oleh kerajaan sementara, dan segala urusan urusan kerajaan akan dijalankan oleh kerajaan berkenaan selepas Parlimen dibubarkan hari ini.

Pakar perlembagaan yang juga Pensyarah Undang-undang dan Polisi Universiti Teknologi Malaysia (UTM), Profesor Madya Dr Muhammad Fathi Yusof berkata berdasarkan kepada Konvensyen Perlembagaan, kerajaan sementara atau ‘caretaker government’ akan memerintah sesebuah negara bermula daripada pembubaran Parlimen sehingga kepada penubuhan kerajaan baru selepas Pilihan Raya Umum (PRU) diadakan.

“Di Malaysia kita tiada panduan bertulis, tapi kita sepatutnya mengguna pakai amalan konvensyen Perlembagaan yang sesuai dengan sistem demokrasi berparlimen dengan had-had tertentu,” katanya kepada Bernama di sini.

Teka teki mengenai bila Parlimen dibubar bagi memberi laluan kepada PRU15 terjawab selepas Perdana Menteri Datuk Seri Ismail Sabri mengumumkan pembubaran Parlimen berkuat kuasa hari ini..

Muhammad Fathi berkata antara had itu termasuk sekatan ke atas kuasa badan eksekutif, dengan peranan mereka hanya terhad kepada peranan pentadbiran asas untuk memastikan kelancaran hal ehwal pentadbiran kerajaan.

Berikutan itu, beliau berkata Perdana Menteri dan ahli kabinet tidak harus dibenarkan membuat keputusan dasar utama yang berkemungkinan melakukan sesuatu yang dibuat oleh kerajaan yang baharu, membuat pelantikan ke jawatan penting atau membuat kontrak atau aku janji yang memberi kesan besar.

Selain itu, Muhammad Fathi berkata kerajaan sementara tidak dibenarkan menggunakan dana dan jentera kerajaan untuk iklan politik semasa tempoh berkempen dalam PRU.

Bagi Ahli Majlis Profesor Negara Prof Dr Nik Ahmad Kamal Nik Mahmood prinsip utama kerajaan Persekutuan ialah tiada perbelanjaan boleh dibuat jika ia tidak diluluskan Parlimen.

Bekas Pensyarah Undang-Undang Universiti Islam Antarabangsa Malaysia (UIAM) itu berpandangan Perdana Menteri yang menerajui kerajaan sementara juga tidak sepatutnya melantik pembantu kerana kerajaan boleh berjalan dengan sokongan dan bantuan penjawat awam di bawah Ketua Setiausaha Negara.

Ditanya mengenai tempoh mandat kerajaan sementara, Nik Ahmad Kamal berkata terdapat pandangan mengatakan bahawa kerajaan sementara masih berfungsi selagi belum ada kerajaan baharu dilantik manakala pendapat lain mengatakan bahawa kerajaan sementara ini tamat apabila sampai hari mengundi.

“Saya lebih cenderung kepada pendapat pertama kerana jentera kerajaan seharusnya terus berfungsi semasa hari pilihan raya, dan selepas, sehinggalah kerajaan baharu dilantik dengan Perdana Menteri yang baharu mengangkat sumpah,” katanya.